42,946 pelajar IPTA layak terima wang pendahuluan PTPTN

CYBERJAYA: Pelajar yang berjaya melanjutkan pengajian peringkat Diploma di Institut Pengajian Tinggi Awam (IPTA) bagi sesi Julai 2023 boleh membuat semakan Wang Pendahuluan Pinjaman (WPP) melalui portal rasmi PTPTN.

Perbadanan Tabung Pendidikan Tinggi Nasional (PTPTN) dalam kenyataan berkata, WPP berjumlah RM1,500 itu adalah untuk menampung sebahagian perbelanjaan pelajar memasuki IPTA.

“WPP ini diberikan kepada warganegara Malaysia yang memohon melalui ‘UPUOnline’ atau portal kemasukan IPTA, ibu bapa atau penjaga pelajar menerima bantuan Sumbangan Tunai Rahmah (STR) serta memenuhi kriteria yang ditetapkan.

“Pelajar boleh menunaikan WPP tersebut di kaunter Bank Islam Malaysia Berhad (BIMB) di seluruh negara mulai 18 Julai 2023 dengan membawa surat tawaran WPP MyKad pelajar,” katanya hari ini.

Jelasnya, wakil tidak dibenarkan untuk menuntut WPP serta tempoh sah laku WPP dalam tempoh dua bulan bermula 18 Julai ini sehingga 18 September 2023.

PTPTN telah menyediakan peruntukan sebanyak RM64.42 juta kepada 42,946 pelajar yang berjaya memasuki IPTA peringkat Diploma.

“PTPTN sebagai agensi di bawah Kementerian Pendidikan Tinggi (KPT) sentiasa berusaha membantu ibu bapa dan pelajar yang berjaya melanjutkan pengajian ke IPTA sekali gus komited memastikan tiada pelajar yang tercicir ke IPTA kerana masalah kewangan,” ujarnya.

Tambahnya, pelajar boleh membuat permohonan pinjaman PTPTN secara dalam talian mengikut tarikh permohonan yang ditetapkan bagi setiap IPTA.

“Pelajar yang ingin memohon pinjaman PTPTN perlu mempunyai akaun Skim Simpanan Pendidikan Nasional (Simpan SSPN).

Maklumat lanjut berkenaan WPP dan pinjaman PTPTN boleh diperoleh melalui portal rasmi di www.ptptn.gov.my atau aplikasi myPTPTN.

Author

Nurul Ain Japri

View all posts

View all posts


Penjadualan semula SPM 2022 bermula 16 Mac

KUALA LUMPUR: Penjadualan semula peperiksaan Sijil Pelajaran Malaysia (SPM) tahun 2022 akan dilaksanakan pada 16 hingga 22 Mac ini.

Kementerian Pendidikan (KPM) dalam kenyataannya memaklumkan penjadualan semula itu melibatkan calon yang tidak dapat menduduki peperiksaan kerana terkesan dengan bencana banjir dan calon yang disahkan positif COVID-19.

“Penjadualan semula bagi calon yang terlibat akan diuruskan oleh Jabatan Pendidikan Negeri (JPN),” menurut kenyataan itu malam ini.

Menurut KPM maklumat berkaitan tarikh, masa, kod dan kertas peperiksaan yang perlu diduduki akan dimaklumkan oleh JPN kepada calon serta sekolah yang terlibat.

Selain itu,  calon turut dinasihatkan untuk menghubungi talian bilik gerakan Lembaga Peperiksaan (LP) dan JPN di seluruh negara bagi mendapatkan maklumat terperinci mengenai penjadualan semula peperiksaan SPM 2022.

Kenyataan itu memaklumkan pihak kementerian akan terus memantau situasi banjir dan persediaan dari segi logistik, kesiapsiagaan pusat peperiksaan dan pelantikan petugas peperiksaan bagi memastikan penjadualan semula itu dapat dilaksanakan dengan lancar dan teratur.

“KPM juga mendoakan agar semua calon dapat menduduki peperiksaan dalam keadaan sihat, selamat dan sejahtera,” menurut kenyataan itu. – BERNAMA


Pertahan survival UMNO dengan ‘teamwork’, kesetiaan – Shahaniza Shamsuddin

SHAH ALAM: Pepatah Melayu ‘bersatu teguh, bercerai kita roboh’ jelas menunjukkan dalam apa jua yang dilakukan, sikap kebersamaan itu adalah tonggak kejayaan.

Calon Ahli Majlis Kerja Tertinggi (MKT), Datuk Seri Shahaniza Shamsuddin mengingatkan survival UMNO bergantung daripada kerja berpasukan dan sikap setia.

“Agenda utama saya adalah solidariti parti kerana itu asasnya. Parti kita berada dalam keadaan prestasi terburuk kena balik pada asas.

“Semua pihak kena sedar apa hakikat sebenar, apa asas perjuangan kita, survival kita bergantung kepada ‘teamwork‘.

“Jika saya dipilih, saya hendak bantu parti dalam pengkaderan sekolah politik UMNO, merealisasikan sekolah ini sebagai lebih berstruktur, “katanya dalam siri wacana bersama Datuk Razlan Rafii dan Datuk Fathul Bari Mat Jahaya anjuran Sinar, pada Selasa.

Tegasnya, anggota parti perlu hormati institusi organisasi berkenaan dengan memahami perlembagaan dan matlamat UMNO serta tidak menjadikannya sebagai kepentingan peribadi.

Beliau bersama Razlan dan Fathul Baru merupakan antara tiga daripada 95 calon yang bertanding bagi merebut 25 kerusi Majlis Kerja Tertinggi UMNO, pada pemilihan parti peringkat bahagian dan pusat yang akan berlangsung Sabtu ini.

Shahaniza turut menyeru institusi presidennya dipertahankan anggota parti dengan menumpahkan kesetiaan untuk memastikannya kekal kukuh dan tidak berpecah belah.

“Kesetiaan adalah perkara paling pokok, kalau tak setia itu yang jadi kisah masalah dalaman parti. Dalam Islam pun kita kena walak dengan pemimpin

“Tak setia pada negara pun boleh huru hara apatah lagi pada parti, malah sikap setia penting dalam hidup, persahabatan, perjuangan dalam keluarga,” katanya.

Tambahnya lagi, ahli kena rujuk kembali Perlembagaan parti, hormat institusi Presiden, bukan individunya tetapi institusinya yang sudah dipilih oleh majoriti secara demokrasi.

“Macam contoh ramai tak puas hati apabila dua jawatan penting Presiden dan Naib Presiden tidak dipertandingkan tetapi majoriti sudah buat keputusan.

“Jadi selepas musyawaraf, selepas keputusan dibuat secara majoriti, tak boleh luah rasa di luar guna platform ke luar itu sikap tak setia pada parti, ” katanya.

Sementara itu, Razlan menasihatkan kepimpinan dan anggota menghargai pemimpin berkorban demi kepentingan parti seperti yang dapat dilihat ketika peralihan kuasa pada Ogos 2021.

“Kita buat keputusan tarik diri, tarik sokongan, pemimpin letak jawatan dalam kabinet dan syarikat berkaitan kerajaan (GLC), jawatan kita pegang adalah daripada parti. Ia milik parti, bukan individu.

Di manakah kamu meletakkan diri kamu dalam parti ketika menjadi ahli parlimen. Ingatkan mereka bagaimana mereka setia pada parti ketika parti memerlukan kesetiaan,” tegasnya.

Author

Tun Puteh Wanti

View all posts

View all posts


Bekas CEO institut automotif didakwa terima rasuah RM5 juta

SHAH ALAM: Seorang bekas ketua pegawai eksekutif institut automotif mengaku tidak bersalah di Mahkamah Sesyen di sini hari ini atas pertuduhan menerima rasuah RM5 juta, dua tahun lepas.

Datuk Mohamad Madani Sahari, 56, didakwa secara rasuah menerima wang itu daripada seorang individu menerusi akaun bank sebagai upah kerana telah membantu sebuah syarikat mendapat surat penganugerahan berjumlah RM12 juta.

Lelaki itu didakwa melakukan kesalahan tersebut di cawangan sebuah bank, di Seksyen 15, Shah Alam, pada 8 Julai 2021.

Pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang jika sabit kesalahan, boleh dihukum penjara maksimum 20 tahun, denda tidak kurang daripada lima kali ganda jumlah atau nilai suapan atau RM10,000 mengikut mana yang lebih tinggi.

Timbalan Pendakwa Raya Law Chin How menawarkan jaminan RM300,000 dengan seorang penjamin serta syarat tambahan pasport diserahkan kepada mahkamah.

Peguam Rahmat Hazlan yang mewakili tertuduh bersetuju dengan tawaran pendakwaan.

Hakim Rozilah Salleh membenarkan permohonan pendakwaan dan menetapkan 8 Jun untuk sebutan semula kes. – BERNAMA


KPDNHEP Selangor tahan 9 lelaki disyaki terlibat seleweng minyak diesel bersubsidi

SHAH ALAM: Kementerian Perdagangan Dalam Negeri dan Hal Ehwal Pengguna (KPDNHEP) Selangor menahan sembilan lelaki termasuk seorang warga Bangladesh yang disyaki terlibat dalam penyelewengan minyak diesel bersubsidi bernilai lebih RM200,000.

Pengarah Penguatkuasa KPDNHEP Azman Adam berkata, pihaknya bekerjasama dengan polis dari Bukit Aman untuk melakukan serbuan ke atas sebuah premis di Kampung Baru Subang di sini pada kira-kira 11 malam tadi.

Beliau berkata hasil serbuan itu, minyak diesel berjumlah lebih 100,00 liter dengan nilai melebihi RM200,000 telah disita manakala empat lori tangki, dua kereta dan beberapa barangan lain turut dirampas menjadikan nilai keseluruhan berjumlah RM1.7 juta.

“Siasatan awal mendapati premis dan pelaku yang ditemukan di lokasi kejadian tidak mempunyai sebarang lesen, permit atau surat kebenaran daripada Pengawal Bekalan bagi berurusan dengan Barang Kawalan Berjadual,” menurutnya dalam kenyataan hari ini.

Azman berkata siasatan akan dijalankan mengikut Akta Kawalan Bekalan 1961. – BERNAMA


Penunggang motosikal berkuasa tinggi maut jatuh 30 meter Lebuhraya SUKE

KUALA LUMPUR: Seorang penunggang motosikal berkuasa tinggi maut selepas terjatuh daripada ketinggian 30 meter di Lebuhraya Bertingkat Sungai Besi-Ulu Kelang (SUKE) tengah hari tadi akibat mengelak daripada melanggar sebuah motosikal yang melawan arus.

Ketua Polis Daerah Ampang Jaya, ACP Mohd Azam Ismail berkata, dalam kejadian kira-kira pukul 1.10 tengah hari itu lelaki berusia 60-an yang menunggang motosikal jenis Ducati Panigale dalam perjalanan dari arah Ampang ke Hulu Klang.

Beliau berkata, ketika mangsa melalui jalan berselekoh terdapat sebuah motosikal dari arah bertentangan di bahu sebelah kanan jalan, menyebabkan mangsa cuba untuk mengelak lalu terus melanggar penghadang sebelah kiri jalan.

“Kesan dari pelanggaran telah menyebabkan mangsa terhumban dan jatuh ke bawah pada ketinggian lebih kurang 30 meter dan motosikal yang ditunggang terseret ke tengah jalan.

“Mayat mangsa telah ditemui dalam keadaan tertiarap di belakang Stesen Kawalan SMART Sungai Klang dan telah disahkan meninggal dunia di tempat kejadian,” katanya dalam kenyataan hari ini.

Mohd Azam berkata, polis sedang meneliti sistem kamera litar tertutup SUKE untuk mengenal pasti penunggang motosikal yang melawan arus berkenaan yang telah melarikan diri.

Beliau berkata, kes itu disiasat di bawah Seksyen 41(1) Akta Pengangkutan Jalan 1987 kerana memandu secara melulu dan menyebabkan kematian.

Polis juga meminta mana-mana saksi yang menyaksikan kejadian itu supaya tampil menyalurkan maklumat kejadian di balai polis berhampiran atau berhubung terus dengan Pegawai Penyiasat Trafik IPD Ampang Jaya Insp Muhamad Yusaiful Muhamat Basir di talian 011-1307 8348. – BERNAMA


PRU15: Anwar nafi bertanding kerusi Parlimen Ampang

BATU KAWAN: Presiden Parti Keadilan Rakyat (PKR) Datuk Seri Anwar Ibrahim hari ini menafikan beliau akan bertanding kerusi Parlimen Ampang pada Pilihan Raya Umum Ke-15 (PRU15).

Anwar berkata beliau masih belum mengumumkan kerusi mana yang akan ditandingi.

“Saya tak umum pun akan bertanding di Ampang,” katanya kepada pemberita selepas merasmikan Himpunan Wanita Keadilan di sini hari ini.

Beliau berkata demikian ketika diminta mengulas kenyataan Ahli Parlimen Batu Pahat Datuk Mohd Rashid Hasnon yang mendakwa Ketua Pembangkang itu akan bertanding di Parlimen Ampang.

Mohd Rashid, yang juga Timbalan Yang Dipertua Dewan Rakyat, dilaporkan berkata Anwar kini menyasarkan Parlimen Ampang pada PRU15 kerana ia kerusi pilihan pemimpin Pakatan Harapan (PH) itu yang tidak yakin akan mendapat sokongan pengundi Melayu. – BERNAMA


MUDA mahu wujudkan pendekatan ekonomi baharu

KUALA LUMPUR: Parti MUDA mahu mewujudkan sebuah pendekatan ekonomi baharu, seperti yang dibentangkan parti itu dalam Sidang MUDA 2022 di ‘The Vertical Connexion Conference and Event Centre’, pada Sabtu.

Timbalan Presiden MUDA, Amira Aisya Abd Aziz berkata, agenda utama Sidang MUDA 2022 adalah untuk mereka membincangkan dapatan polisi parti menerusi Program Malaysia Maju.

Menurut beliau, MUDA telah menjelajah ke serata negara untuk mengumpulkan lebih beratus ribu suara rakyat Malaysia ke dalam kertas polisi parti yang dinamakan Kertas Hitam.

“Dalam Kertas Hitam ini juga, kita sentuh beberapa perkara utama. Pertama, kita nak pastikan ada pendekatan ekonomi baharu, Dasar Ekonomi Baru (DEB) yang lama sudah bukan baharu lagi, kita perlu masuk ke dalam fasa ekonomi yang lebih baharu, mengikut peredaran zaman.

“Kita nak pastikan antara yang paling utama untuk meningkatkan pendapatan boleh guna kerajaan dan juga kita nak pastikan ada peningkatan dalam perbelanjaan pembangunan, untuk menyokong semua pembangunan lain kita nak adakan dalam negara kita,” katanya dalam sidang media program tersebut.

Author

Faridah Amiratul

View all posts

View all posts


Wanita mirip Zalina muncul di kafe adalah gelandangan – Polis

SHAH ALAM: Seorang wanita yang didakwa mirip bekas pembaca berita sebuah stesen televisyen, Zalina Shaharah Azman atau lebih dikenali sebagai Zalina Azman yang dilaporkan hilang sejak November tahun lepas disahkan bukan personaliti televisyen itu.

Ketua Polis Daerah Shah Alam, ACP Mohd Iqbal Ibrahim berkata wanita yang didakwa dilihat di tiga lokasi di Seksyen 3, 9 dan 14, di sini adalah individu sama iaitu seorang gelandangan.

“Pihak kami dah semak dengan pekerja kafe tersebut (tular di Twitter semalam) dan dapati yang datang ke kafe berkenaan adalah gelandangan. Bukan Orang Hilang (Zalina) yang dicari ketika ini,” katanya dalam kenyataan di sini, hari ini.

Mohd Iqbal turut mengesahkan hasil semakan pihaknya, tiada individu tampil membuat laporan mengenai isu tersebut.

“Bagaimanapun, pihak polis mengalu-alukan orang ramai menyalurkan maklumat sehingga Zalina berjaya ditemui,” katanya.

Semalam, polis mengesahkan Zalina Shaharah, 58, masih berada dalam negara susulan tiada pergerakan keluar membabitkan wanita itu yang dikesan pihak berkuasa setakat ini.

Isnin lepas, Mohd Iqbal dalam satu kenyataan berkata pihaknya menerima laporan daripada anak lelaki Zalina Shaharah, Mikhael Norman, 33, berkenaan kehilangan ibunya pada 29 November tahun lepas. – BERNAMA


Pesara berputih mata wang simpanan RM289,067 lesap

BATU PAHAT: Gara-gara percaya dengan janji manis kononnya mampu memperolehi pulangan lumayan seorang pesara kerajaan berputih mata selepas RM289,067 wang simpanannya lesap akibat terpedaya dengan satu skim pelaburan tidak wujud.

Ketua Polis Daerah Batu Pahat, Asisten Komisioner Ismail Dollah berkata, Bahagian Siasatan Jenayah Komersial Ibu Pejabat Polis Daerah (IPD) Batu Pahat menerima laporan mangsa yang merupakan lelaki warga emas berusia 68 tahun semalam.

Katanya, pada 24 Ogos lalu, mangsa telah berurusan dengan seorang wanita menerusi Facebook dan aplikasi WhatsApp sebelum diajak untuk menyertai skim pelaburan yang menjanjikan pulangan lumayan.

“Mangsa kemudian diminta memuat turun satu aplikasi dengan menekan pautan diberikan seterusnya memberikan maklumat seperti nama, nombor kad pengenalan dan maklumat akaun bank bagi tujuan pendaftaran,” katanya dalam satu kenyataan hari ini.

Menurut Ismail lagi, mangsa juga diterangkan untuk mengendalikan aplikasi tersebut dan diberitahu keuntungan akan diperoleh mengikut kemampuan modal masing-masing.

Ujarnya, mangsa berminat dengan tawaran tersebut dan pada tarikh 24 Ogos sehingga 21 September telah membuat pindahan wang ke dalam tujuh akaun bank yang berbeza atas arahan suspek berjumlah RM289,067.

Bagaimanapun katanya, selepas bayaran dibuat, mangsa tidak menerima sebarang pulangan wang yang dijanjikan sebelum menyedari ditipu dan membuat laporan polis.

Menurut Ismail, kes disiasat mengikut Seksyen 420 Kanun Keseksaan. – Kosmo!

Author

Media Variasi

View all posts

View all posts


Lion Air terbangkan jemaah umrah dari Pulau Pinang

KUALA LUMPUR: Buat kali pertamanya, jemaah umrah diterbangkan menggunakan penerbangan Lion Air dari Pulau Pinang, transit di Medan untuk ke Madinah.

Rangkaian penerbangan membabitkan kerjasama agensi pelancongan, Kembara Ziarah Travel & Tours Sdn Bhd dan PT Permata Sahara Wisata bermula pada Disember lalu.

Ketua Pegawai Pemasaran Kembara Ziarah, Shaik Jamaludin menceritakan kembali bagaimana bermulanya kerjasama dengan Lion Air.

“Ketika itu percutian sekolah, permintaan amat tinggi untuk menunaikan umrah dan harga tiket melambung tinggi jadi kami terpaksa mencari alternatif lain.

“Dari situlah kita jumpa Lion Air yang sanggup terbangkan jemaah Malaysia dari Pulau Pinang.

“Penerbangan dua kali seminggu dengan muatan 700 jemaah, yang menariknya menerusi Lion Air, bagasi tidak perlu bawa keluar, tak perlu ‘check in’ di Medan terus ke Madinah.

“Tempoh transit di Medan tidak lebih dua jam, jemaah solat dan makan sebelum teruskan perjalanan,” katanya pada sidang media.

Beliau berkata demikian selepas majlis menandatangani perjanjian bersa Lion Group Indonesia bersama Kembara Ziarah Travel & Tours Sdn Bhd serta PT Permata Sahara Wisata.

Lion Group Indonesia diwakili oleh Dr Ricky Alfanda, Kembara Ziarah Travel & Tours diwakili oleh Pengarah Urusannya, Jafni Hashim dan PT Permata Sahara Wisata diwakili Pengarahnya, M Iqbal Nyak Umat.

Tambah Shaik lagi, pengalaman Lion Air menguruskan jemaah yang meninggal dunia di Lapangan Terbang di Medan tidak sempat ke Madinah.

“Lion Air telah menguruskan jenazah dengan baik, teratur dan cepat serta mengembalikan bayaran tiket kepada waris, mereka telah buktikan komitmen.

“Daripada situlah kami yakin Lion Air boleh beri kepuasan dan keselamatan kepada jemaah.

“Menerusi persaingan sihat ini juga kita berharap kegiatan penipuan, monopoli tiket dan penganiayaan kepada jemaah dapat dikurangkan,” katanya.

Author

Tun Puteh Wanti

View all posts

View all posts


Nelayan didakwa cabul anak luar nikahnya sendiri

KOTA BHARU: Seorang nelayan didakwa di Mahkamah Majistret di sini hari ini atas pertuduhan melakukan kelucahan melampau dengan mencabul anak luar nikahnya, bulan lalu.

Tertuduh yang berusia 44 tahun bagaimanapun mengaku tidak bersalah selepas pertuduhan terhadapnya dibacakan di hadapan Majistret Ahmad Syafiq Aizat Nazri.

Mengikut pertuduhan, lelaki itu didakwa melakukan perbuatan kelucahan melampau dengan mencabul wanita berusia 20 tahun yang juga merupakan anak luar nikahnya.

Perbuatan itu dilakukan di sebuah rumah di sini kira-kira pukul 4 petang pada 20 Oktober lalu.

Tertuduh didakwa mengikut Seksyen 377D (Akta 574) yang memperuntukan hukuman penjara sehingga dua tahun jika sabit kesalahan.

Kes dikendalikan oleh Timbalan Pendakwa Raya, Muhammad Aiman Syahmi Yazid manakala tertuduh diwakili peguam Yayasan Bantuan Guaman Kebangsaan (YBGK), Ariyani Mohd. Amin.

Terdahulu, Muhammad Aiman Syahmi mencadangkan ikat jamin sebanyak RM5,000 dengan dua syarat tambahan iaitu tertuduh tidak mengganggu mangsa dan saksi sehingga kes selesai.

Ariyani dalam rayuannya memohon jumlah jaminan tersebut dikurangkan kerana tertuduh hanya bekerja sebagai nelayan dan menanggung isteri dan empat orang anak.

Mahkamah membenarkan tertuduh diikat jamin sebanyak RM4,000 dengan seorang penjamin selain menetapkan 16 Januari depan untuk sebutan semula kes.

Tertuduh tidak membayar jaminan yang ditetapkan mahkamah. – Kosmo!

Author

Media Variasi

View all posts

View all posts


Kejar van Hoorrey X Fest Raya dapatkan baucar RM200

KUALA LUMPUR: Jualan raya ‘buang’ harga habis-habisan, Hoorrey X Fest Raya yang bakal berlangsung selama 72 jam tanpa henti bermula 19 April hingga 21 April ini menawarkan baucar dari RM50 hingga RM200 bagi pembelian sepanjang program itu.

Penganjuran Hoorrey X Fest Raya yang mendapat kerjasama penuh daripada Kelab Usahawan Selebriti Malaysia (KUSM), Artist Corner dan MEDIA VARIASI sebagai media rasmi program yang akan diadakan di Pusat Dagangan Dunia (WTC).

Ketua Pegawai Eksekutif Asia Global Entertainment (International) Sdn Bhd, Datuk Mohammad Alif Hakim berkata, pihaknya sudah menyediakan satu van khas Hoorrey X Fest yang akan mengelilingi Lembah Klang.

“Orang ramai yang nampak van Hoorrey X Fest Raya kena kejar, kena tahan dan minta baucar.

“Baucar ada dari RM50, RM100, RM200 kena tuntut untuk tebus nilai di 400 vendor terpilih sepanjang tiga hari jualan raya Hoorrey X Fest nanti.

“Sepanjang event, pengacara majlis (MC) akan memasang lagu Hoorrey beberapa minit dan ketika itu vendor diwajibkan menurunkan harga, diskaun habis.

“Berapa kekerapan lagu akan dipasangkan bergantung kepada MC, namun selain tempoh itu vendor dibenarkan turunkan harga mengikut kreativiti mereka.

“Tujuan kami adalah dapat bantu selesaikan jualan vendor-vendor, habiskan stok sebelum Raya selain membantu golongan marhaen dapat menikmati baju raya premium dengan harga pasar malam,” katanya kepada MEDIA VARIASI.

Pada penganjuran Hoorrey X Fest Raya terdapat 100 usahawan selebriti yang terlibat dalam jualan borong raya itu bukan sahaja dari Malaysia, malah Singapura, Indonesia dan Rusia.

Artis yang bakal terlibat antaranya Lann A To Z, Wan Scoin, Jaafar Onn, Ayie Floor 88, Amer Forteen, Elyana, Aidil Aziz, Risteena, Izzue Islam, Rina Eva, Anne Abdullah, Farah Wahida, Car Farish, Ayu Damit, Soffi Jikan, Rahmat Mega, Sasha Aziz, Amirchik dan ramai lagi.

Hoorrey X Fest Raya ini memberi peluang kepada rakan artis tempatan termasuk peniaga lain untuk berniaga di tapak yang disediakan dengan tawaran sewa tapak pada harga serendah RM1,500.

Acara menarik lain turut diselitkan seperti Infaq Ramadan Hoorrey berbentuk jamuan berbuka puasa, moreh, sumbangan kelengkapan dan duit raya serta program sahur teramai di WTC.

Majlis Perasmian dijangka disempurnakan oleh Timbalan Menteri Kewangan, Datuk Seri Ahmad Maslan.

Untuk maklumat lanjut, orang ramai boleh menghubungi Boy di talian 011-3573 3060, Zai (010-2620078) dan Shawn (011-5550 5017).

Author

Tun Puteh Wanti

View all posts

View all posts


Peniaga kecil merungut minyak peket kurang

JOHOR BAHRU: Masalah bekalan minyak masak peket di daerah ini terus membelenggu bukan sahaja pengguna, malah peniaga kecil sehingga menyebabkan perniagaan mereka terjejas ekoran kos operasi tinggi.

Seorang peniaga makanan, Anita Akitat, 46, memberitahu, dia memerlukan antara 35 hingga 40 kilogram (kg) minyak masak seminggu dan terpaksa mencari bekalan di lima hingga enam buah kedai demi memenuhi tuntutan perniagaan.

Bagaimanapun katanya, usaha itu adakalanya tidak membuahkan hasil apabila kebanyakan kedai mencatu penjualan dengan seorang hanya boleh membeli antara dua hingga tiga peket.

“Berikutan itu saya terpaksa menggunakan minyak botol dan sudah tentu kos operasi meningkat, namun harga jualan makanan kekal sama. Ini bermakna keuntungan dalam perniagaan semakin berkurangan.

“Bayangkan sekiranya berniaga selama seminggu, bekalan minyak masak peket hanya mencukupi untuk sehari setengah sahaja, hari-hari lain terpaksa guna minyak masak botol,” katanya ketika ditemui di sini semalam.

Anita yang telah kira-kira 10 tahun berniaga berharap pihak berkuasa dapat memastikan bekalan minyak masak peket kembali mudah diperoleh.

Peniaga makanan lain, Roslan Adan, 60, memberitahu, kesukaran mendapatkan bekalan menyebabkan dia terpaksa menggunakan minyak masak botol lima kilogram setiap hari.

“Saya masak roti canai, sudah tentu banyak minyak. Memang susah nak jumpa minyak masak peket sekarang, kalau jumpa pun cuma dapat beberapa sahaja dan ia tidak mencukupi untuk kegunaan harian.

“Demi kelangsungan, saya terpaksa membeli minyak botol untuk dibuat berniaga, walaupun keuntungan kurang tetapi apakan daya,” ujarnya.

Tinjauan di beberapa premis perniagaan sekitar bandar raya ini mendapati bekalan minyak botol memenuhi rak, namun penjualan minyak peket terhad kepada dua peket setiap keluarga. – Kosmo!

Author

Media Variasi

View all posts

View all posts


Emilia jual roti jala, kerepek tanggung tiga anak

KUALA LUMPUR: Bekas isteri Datuk SM Faisal SM Nasimuddin, Emilia Hanafi memberitahu Mahkamah Majistret di sini dia menjual makanan dan kerepek demi kelangsungan hidup.

Menurut Emilia, 43, antara makanan yang dijual dari rumah ialah roti jala kuah kari, pulut kuning, rendang daging dan kerepek bayam.

“Saya juga menjual agar-agar serta ada membuat kek yang mana resipi kek itu saya pelajari semasa saya tinggal di Amerika Syarikat. Pada sama saya juga buat freelance (kerja sambilan) dekorasi rumah.

“Saya tanggung anak-anak daripada segi sara hidup. Nafkah diberi tidak cukup memandangkan anak-anak belajar di Sekolah Antarabangsa sejak sebelum bercerai.

“Anak-anak tidak disediakan tempat tinggal, kami terpaksa menumpang di rumah kedua ibu bapa saya. Saya terpaksa kerja sambilan dan uruskan anak seperti hantar dan ambil mereka dari sekolah.

Tinjauan Media Variasi yang mendapati ada yang menyelar ibu tunggal itu apabila dinyatakan bahawa jumlah nafkah RM2,000 seorang anak itu tidak mencukupi, ternyata pandangan sesetengah pihak ini adalah tidak wajar sama sekali.

Memandangkan segala kos tanggungan belajar, kelas tambahan, pengangkutan serta keperluan tambahan lain adalah di bawah tanggungan Emilia sendiri, justeru ternyata jumlah nafkah tersebut sememangnya amat terhad.

Keadaan itu justeru memerlukannya berniaga kecil-kecilan sebagai seorang ibu tunggal yang terikat dengan jadual menguruskan anak sendiri, serta jadual padat untuk menghadiri prosiding mahkamah sivil, jenayah dan syariah pada hampir setiap minggu.

“Saya ibu tunggal kepada tiga anak lelaki berusia 10, 12 dan 17 tahun. Saya terpaksa kerja sambilan tidak boleh kerja tetap kerana setiap bulan terpaksa turun naik mahkamah untuk kes syariah dan sivil,” katanya.

Dalam keterangannya, Emilia turut menjelaskan nama anak-anak hasil perkongsian hidup dengan SM Faisal iaitu SM Fawwaz Amin, SM Faiz Nasimuddin dan SM Farhan Kamal dinamakan sempena nama arwah datuk mereka Tan Sri SM Nasimuddin Kamal SM Amin dari legasi Kumpulan NAZA.

Beliau berkata demikian selepas Majistret, Nadia Othman membenarkan permohonan peguam Datuk Akberdin Abdul Kader yang mewakili S.M Faisal untuk Emilia dipanggil dahulu memberi keterangan.

Bagaimanapun pihak pendakwaraya akan membuat semakan kehakiman ke atas keputusan yang dikeluarkan oleh Majistret pada petang semalam.

Menurut mahkamah, kes itu difailkan pada 2016 namun perbicaraan hanya bermula pada 2021 dan mahkamah menyatakan kesediaan mendengar kes ini tanpa gangguan.

Untuk rekod juga, Emilia memaklumkan pihak media bahawa walaupun nafkah yang diberikan terhad bagi seorang anak dan dia terpaksa menanggung perbelanjaan anak-anaknya sebagai ibu tunggal, beliau telah berjaya mendidik anak sehingga lulus cemerlang dalam ujian baru-baru ini.

Bahkan, untuk rekod, Emilia juga telah mendahulukan RM102,704 untuk bayaran yuran persekolahan dan belum dilangsaikan bekas suaminya itu semenjak 2020, walaupun surat peringatan telah dihantar melalui peguamnya.

Dalam prosiding terdahulu, bekas adik ipar S.M Faisal, Elisa Nani Hanafi, 38, memberitahu tujuh tahun lalu kakaknya Emilia Hanafi pernah bercerita dia selalu dipukul oleh suaminya secara berterusan selama tiga hingga empat tahun.

Author

Tun Puteh Wanti

View all posts

View all posts


PRU15: Kerjasama PH-MUDA dimuktamad, MUDA tanding tiga kerusi Parlimen guna logo sendiri

PETALING JAYA: Buat julung kalinya, Parti Ikatan Demokratik Malaysia (MUDA) akan mempertaruh calonnya di tiga kerusi Parlimen pada Pilihan Raya Umum ke-15 (PRU15) dengan menggunakan logo sendiri.

Timbalan Presiden MUDA Amira Aisya Abd Aziz berkata parti itu akan bertanding di kerusi Parlimen Kepala Batas, Tanjong Karang dan Tanjung Piai.

Tanpa menyebut jumlah kerusi yang diperuntuk kepada MUDA melalui rundingan bersama Pakatan Harapan (PH), beliau berkata calon bagi beberapa kerusi lain akan diumumkan dalam tempoh terdekat termasuk di Sabah pada Selasa ini.

Pengarah Pilihan Raya MUDA itu mengumumkan Ketua Parlimen MUDA Pulau Pinang Danial Abdul Majeed akan bertanding di Kepala Batas manakala Ahli Jawatankuasa Eksekutif Pusat MUDA Siti Rahayu Baharin di Tanjong Karang dan pengasas bersama MUDA Lim Wei Jiet di Tanjung Piai.

Amira Aisya berkata rundingan MUDA bersama PH petang tadi telah memuktamadkan tiga perkara utama di bawah pakej pakatan pilihan raya termasuk menyokong Datuk Seri Anwar Ibrahim sebagai calon Perdana Menteri ke-10.

“Juga dipersetujui pastikan bahawa tiada pertembungan mana-mana kerusi antara PH dan MUDA bagi memenangi PRU15 dan MUDA diberi fleksibiliti untuk menggunakan logo parti sendiri,” katanya pada sidang media di ibu pejabat parti itu di sini malam tadi.

Beliau juga berkata parti itu akan menggunakan manifesto yang sama dengan PH untuk meraih undi pada PRU15.

Katanya kesemua kerusi yang bakal ditandingi parti itu adalah di kawasan luar bandar dan kerusi ‘gergasi’ yang disandang oleh menteri atau timbalan menteri Barisan Nasional (BN).

Presiden MUDA Syed Saddiq Syed Abdul Rahman pula berkata, beliau akan membuat pengumuman berhubung status kerusi Parlimen Muar yang disandangnya pada Rabu depan susulan keputusan Mahkamah Tinggi pada Jumaat yang memerintahkan beliau membela diri atas empat pertuduhan bersubahat melakukan pecah amanah, salah guna harta dan pengubahan wang haram.

“Seperti yang saya maklumkan sebelum ini, saya menghormati institusi kehakiman dan telahpun menyarankan kepada penyokong MUDA untuk memberi penghormatan tertinggi kepada institusi kehakiman negara… Berkenaan status di Muar, nantikan pengumumannya pada Rabu,” katanya.

Pada PRU14, Syed Saddiq yang merupakan calon PH daripada Bersatu menewaskan penyandang kerusi Parlimen Muar Datuk Seri Razali Ibrahim (BN) dan Abdul Aziz Talib (PAS) dengan majoriti 6,953 undi.

Mengenai rundingan bersama PH, beliau berkata rumusan pengagihan kerusi telah diputuskan secara baik dan jumlah kawasan yang ditandingi akan diumumkan dalam masa terdekat.

Bekas Menteri Belia dan Sukan itu juga berkata setiap calon yang diketengahkan oleh MUDA dikehendaki mengisytiharkan aset untuk ketelusan dalam memastikan niat bertanding adalah tidak bersandarkan kepada politik kuasa, wang serta kontrak.

Suruhanjaya Pilihan Raya menetapkan 19 November sebagai tarikh pengundian bagi PRU15 manakala 5 November sebagai penamaan calon dan pengundian awal pada 15 November. – BERNAMA


Bila waktu terbaik nak makan buah?

KITA seringkali mendengar pesanan bahawa makan buah baik untuk tubuh badan.

Namun, tahukah anda bahawa terdapat beberapa jenis buah-buahan yang dicadangkan waktu yang sesuai untuk dimakan kerana mempunyai kesan baik dan buruk?

Jom ikuti panduan ini untuk meningkatkan lagi tahap kecergasan anda!

1. Waktu terbaik makan pisang

2. Waktu terbaik makan epal

3. Waktu terbaik makan kacang

4. Waktu sesuai makan yogurt

5. Waktu sesuai makan tomato

Sumber: Berita Harian

Author

Diyana Rahip

View all posts

View all posts


Netizen kecam wanita ‘show off’ tukar duit raya hampir RM1.4 juta

CYBERJAYA: Debaran Aidilfitri semakin terasa memandangkan umat Islam kini sudahpun memasuki 10 hari terakhir Ramadan.

Rata-rata Muslim mula sibuk membuat persiapan raya seperti membeli baju raya, membuat kuih raya dan ada juga sebahagian daripada kita menuju ke bank untuk menukar duit raya.

Bagaimanapun, baru-baru ini tular foto memaparkan seorang wanita menukar duit raya dengan jumlah bernilai hampir RM1.4 juta.

Menerusi beberapa kepingan foto itu, kelihatan wanita yang berpakaian serba hitam dan memakai pelitup muka sedang memasuki kepingan wang kertas berwarna ungu dengan jumlah yang banyak dalam sebuah beg.

Foto yang tular di Facebook itu mendapat kecaman hebat oleh warga net kerana menyifatkan wanita terbabit seolah-olah ‘show off’ dengan kekayaan yang dimilikinya.

Malahan, netizen turut berpandangan paparan sedemikian hanya membuka ruang buat perompak mendekati wanita terbabit sebagai sasaran.

Dalam pada itu, terdapat juga suara yang mengatakan tindakan wanita berkenaan jelas menunjukkan contoh ‘orang kaya’ yang tidak berpendidikan tinggi.

Author

Diyana Rahip

View all posts

View all posts


Pan Gon cabar saya muncul penjaring terbanyak Piala AFF – Faisal Halim

KUALA LUMPUR: Pemain sayap sensasi negara, Mohamad Faisal Abdul Halim yang mengumpul tiga gol setakat ini mendedahkan beliau dicabar untuk merebut gelaran penjaring terbanyak saingan Piala Persekutuan Bolasepak ASEAN (AFF) 2022.

Pemain baharu Selangor FC berusia 24 tahun itu berkata, cabaran tersebut diberikan Ketua Jurulatih skuad Harimau Malaya, Kim Pan Gon yang menaruh harapan tinggi untuk beliau merangkul gelaran itu.

“Sebenarnya itu (muncul penjaring terbanyak) tanggungjawab yang besar tapi saya ambil cabaran tersebut sebagai pembakar semangat untuk lebih berjaya.

“Saya sahut cabaran Kim Pan Gon itu… saya tengok riak wajahnya memang beliau betul-betul nak saya jadi penjaring terbanyak,” katanya ketika ditemui selepas kemenangan besar 5-0 Malaysia ke atas Laos pada perlawanan kedua Kumpulan B Piala AFF di Stadium Nasional, di Bukit Jalil, malam tadi.

Menurut Mohamad Faisal cabaran itu secara tidak langsung mempengaruhi prestasinya selepas beliau meledak jaringan kemenangan ketika Malaysia menewaskan Myanmar 1-0 pada aksi pembukaan kumpulan di Yangon, Rabu lepas, diikuti dua gol lagi menerusi tandukan semasa berdepan Laos.

Bagaimanapun, beliau berkata muncul penjaring terbanyak bukan perkara terpenting menjelang dua aksi terakhir kumpulan menentang Vietnam di Hanoi, Selasa ini dan Singapura di sini pada 3 Jan, yang bakal menjadi penentu dalam perebutan dua slot teratas untuk ke peringkat separuh akhir.

“Yang penting saya nak pasukan ke final. Itu matlamat paling utama, saya dapat gelaran penjaring terbanyak atau pun tidak, atau saya berjaya jaringkan gol selepas ini atau pun tidak, itu tidak penting.

“Saya tidak jaringkan gol tak mengapa janji pasukan menang dan kita layak ke separuh akhir, seterusnya final,” katanya yang mendapat kepercayaan Pan Gon menjadi antara tiga ketua pasukan negara selain Muhammad Safawi Rasid dan Brendan Gan pada kempen kejohanan kali ini.

Mohamad Faisal dan penyerang Filipina, Kenshiro Daniels kini mendahului carta penjaring terbanyak apabila masing-masing mengumpul tiga gol selepas dua perlawanan.

Sebagai rekod, bekas ketua pasukan negara Safiq Rahim ialah pemain Malaysia terakhir merangkul gelaran penjaring terbanyak Piala AFF selepas mengumpul keseluruhan enam gol pada edisi 2014.

Selepas dua perlawanan, Malaysia mendahului saingan kumpulan dengan mengumpul enam mata, Vietnam dan Singapura yang baru beraksi sekali masing-masing berkongsi tiga mata di posisi kedua dan ketiga, manakala Myanmar dan Laos di kedudukan dua tercorot tanpa mata. – BERNAMA


Riot bakal keluarkan tiga ejen baharu Valorant pada 2023

BERITA menarik untuk peminat ‘first person-shooter’ yang popular di Riot Games. Syarikat berkenaan dalam perancangan untuk mengeluarkan tiga ejen Valorant baharu pada tahun ini.

“Kami akan memperkenalkan initiator, controller, dan akhirnya…,” katanya John Goscicki, penerbit watak di Riot sebelum mengusik bahawa peranan ejen Valorant baharu ketiga tidak akan didedahkan sehingga lewat tahun ini.

Character Producer @RiotMEMEMEMEME returns with the latest State of the Agents to share a look at Agent plans in 2023 and yes, a tease. pic.twitter.com/EAZ40eO9P8

— VALORANT (@PlayVALORANT) February 20, 2023

Goscicki seterusnya menjelaskan bahawa selepas dua setengah tahun, Riot akhirnya merasakan mereka mempunyai cara yang lebih menarik untuk memperkenalkan ejen baharu sambil mengekalkan permainan seperti sedia ada.

“Ia mengambil masa yang lama untuk membuat ejen baharu, jadi kami sentiasa memikirkan keadaan semasa permainan dan keadaan masa depan permainan apabila memperkenalkannya,” katanya.

Sesiapa sahaja yang telah bermain permainan berasaskan watak dalam apa jua bentuk pastinya boleh membuktikan fakta bahawa ia tidak sentiasa seimbang dengan sempurna.

“Seperti biasa, kami perlu mengekalkan keseimbangan peranan dan gaya permainan yang baik,” kata Goscicki merujuk kepada penambahan ejen Valorant baharu.

“Tetapi memandangkan kami telah menambah lebih ramai ejen kepada permainan, kami tidak semestinya perlu mempunyai keseimbangan antara satu sama lain yang sempurna dalam semua peranan.”

Jadi siapakah ejen baharu pertama yang akan dibawa masuk oleh Valorant? Ini akan menjadi ejen pertama yang ditambahkan pada permainan sejak Valorant memperkenalkan Harbour, ejen controller , pada Oktober 2022.

Kehadiran tiga ejen Valorant baharu pastinya akan membantu mengekalkan beberapa perkara yang menarik dan berpotensi mengubah meta adegan kompetitif sepanjang tahun.

Author

Muhammad Nor Fadzly Mahat

View all posts

View all posts


Apa sebab kita dituduh sebagai pengkhianat – Hishammuddin

KUALA LUMPUR: Ahli Parlimen Sembrong, Datuk Seri Hishammuddin Hussein mempersoalkan mengapa beliau dan sembilan Ahli Parlimen BN dipanggil pengkhianat susulan mereka menyokong Tan Sri Muhyiddin Yasin sebagai perdana menteri.

Beliau berkata kepada pihak media selepas ucapan dasar presiden pada Perhimpunan Agung Umno (PAU) 2022 di Pusat Dagangan Dunia Kuala Lumpur, mereka telah menarik balik sokongan itu kerana mengikut ketetapan parti.

“Sehingga hari ini saya tak tahu apa sebabnya kita dituduh sebagai pengkhianat. Saya cukup yakin bahawa apa yang telah berlaku, tidak ada benda yang patut kita apologetik sehingga dituduh mengkhianati perjuangan parti.

“Kalau mereka nak ambil tindakan, ambillah tak ada benda yang saya perlu bimbang,” katanya.

Menurutnya, Akuan Bersumpah (SD) menyokong Muhyiddin yang ditandangani mereka itu dibuat berdasarkan pendirian awal BN untuk tidak bekerjasama dengan PH bagi membentuk kerajaan.

“Kita konsisten sebelum ini kerana peringkat awal usaha nak bersama-sama dengan PH bercanggah dengan pendirian parti sendiri. Jadi kita buat SD berkenaan tetapi bila parti sudah buat keputusan, kita berkecuali pada satu ketika dahulu (tidak menyokong PH atau PN), kita tarik balik SD berkenaan.

“Selepas itu bila Agong bertitah, kita setuju wujudkan Kerajaan Perpaduan. Kita pun anggap itu kehendak parti lalu kita setuju. Jadi, di mana pengkhianatannya?,” soalnya.

Beliau turut mengingatkan semua pihak bahawa rakyat sudah muak dan bosan dengan cara parti UMNO dan BN berbalah, bertelagah, menuduh sesama mereka kerana penting untuk parti melihat ke hadapan.

“Kita akan berdepan dengan pilihan raya negeri. Kita sudah kalah dalam pilihan raya umum. Saya harap apa yang kita dapat bincangkan dalam PAU tahun ini ialah hala tuju dan cara bagaimana dapat mengurangkan jurang kepercayaan orang ramai terhadap parti dan perjuangan.

“Itu lebih baik daripada hanya menggunakan platfom PAU ini untuk bercakaran berbalah sesama kita, tuduh menuduh sesama kita, serang menyerang sesama kita cukup-cukuplah,” katanya.

Author

Faridah Amiratul

View all posts

View all posts


Heliza Helmi setia dengan produk tempatan

Oleh: FATTAH RAZZAQ

KUALA LUMPUR: Jenama produk kecantikan kulit tempatan, Charms Cosmetics Skincare (Charms)  telah melantik selebriti popular, Datin Seri Heliza Helmi sebagai wajah baharu bagi salah satu rangkaian produk terbaharunya iaitu Charms Hydra Fresh Tinted Moisturiser .

Ketua Pegawai Eksekutif Charms, Nur Bashirah Hussin berkata, Heliza, 36, menjadi pilihan syarikatnya kerana wanita itu merupakan pengguna produk Charms yang setia yang mementingkan penjagaan kulit.

“Heliza sudah lama bersama kami dan tugas harian sebagai seorang selebriti yang sibuk namun masih menjaga kulit wajah mampu menjadi inspirasi kepada peminatnya.

“Pastinya setiap wanita mendambakan kulit yang lembut dan gebu hingga sanggup menghabiskan ratusan ringgit semata-mata ingin mendapatkan wajah yang cantik rupawan.

“Apatah lagi kemunculan pelbagai barangan kosmetik di pasaran menambahkan lagi keinginan itu hingga terlupa untuk memeriksa terlebih dahulu kandungan dan kualiti produk tersebut namun produk Charms amat mementingkan kualiti yang dijamin,” jelasnya lagi.

Beliau berkata demikian selepas majlis pelancaran dan penyampaian anugerah kepada agen berjaya Charms semalam yang turut dihadiri penasihatnya, Datuk Faridah Hanim.

Ketika ini, Charms sudah memasuki tahun ke-10 di pasaran negara ini dan memilik 12,000 ejen.

Mengulas lanjut, Nur Bashirah berkata, Charms tidak memikirkan keuntungan dan jualan semata-mata namun menekankan kualiti produk dan menjadi pilihan pengguna berdasarkan keberkesanan dan keselamatan sebagai ciri utamanya.

Tegas beliau, setiap produk kecantikan kulit yang dikeluarkan perlu melalui ujian klinikal dengan Pusat Penyelidikan Universiti Tun Hussein Onn (UTHM) untuk dianalisis struktur anti penuan, komposisi kimia dan juga mendapat validasi halal.

“Amat penting untuk pelanggan mengenali Charms sebagai satu jenama produk yang diuji oleh pakar yang selamat dan bersih untuk setiap jenis kulit” katanya.

Nur Bashirah menambah, Charms juga bakal menembusi pasaran Indonesia memandangkan permintaan untuk produk penjagaan kulit yang halal mendapat permintaan dari negara seberang itu.

Author

Media Variasi

View all posts

View all posts


Messi tandatangan bersama kelab AS Inter Miami

KELAB Amerika Syarikat (AS) Inter Miami telah menandatangani superstar Argentina, Lionel Messi, umum kelab Major League Soccer (MLS) itu pada Sabtu.

Pemain berusia 36 tahun itu akan kekal bersama kelab Miami itu sehingga 2025, tambah kenyataan itu.

“Saya sangat teruja untuk memulakan langkah seterusnya dalam karier saya bersama Inter Miami dan di Amerika Syarikat,” kata Messi. “Ini adalah peluang yang hebat dan bersama-sama kami akan terus membina projek yang indah ini. Ideanya adalah untuk bekerjasama untuk mencapai objektif yang kami tetapkan, dan saya sangat bersemangat untuk mula membantu di sini di rumah baharu saya.”

“Saya berbesar hati untuk mengalu-alukan Leo Messi dan keluarganya ke rumah baharu mereka,” kata pemilik pengurusan Inter Miami, Jorge Mas. “Pada 2018, kami berjanji untuk membina sebuah kelab bercita-cita tinggi yang akan menarik pemain elit dunia.”

Pemenang Piala Dunia FIFA 2022 berusia 35 tahun itu menyertai PSG pada 2021, dan meninggalkan kuasa besar Perancis apabila kontraknya tamat pada 30 Jun.

Sebelum dua musim di Paris, Messi telah bermain untuk Barcelona selama lebih daripada satu dekad.

Pemenang Ballon d’Or tujuh kali, Messi membantu PSG memperoleh dua gelaran Ligue 1 Perancis.

Dia sebelum ini memenangi 10 gelaran La Liga Sepanyol dan empat gelaran Liga Juara-Juara UEFA bersama Barcelona.

Inter Miami, yang diasaskan pada 2018, termasuk dalam kalangan pemiliknya bekas bintang England dan Manchester United, David Beckham.

Author

Taufik Asmady Abdul Aziz

View all posts

View all posts


Semangat cintakan Malaysia tak pernah mati – PBM

SRI RAMPAI: Semangat cintakan tanah air warganegara Malaysia tidak pernah mati.

Meskipun rakyat tidak mengibarkan bendera di kediaman atau kenderaan masing, semangat itu masih diterjemah melalui cara dan penghayatan dalam jiwa masing-masing.

Demikian kata penganjur program Sambutan Ambang Merdeka 2022, Abdul Rahman Hashim, di Restoran Ali Maju, Sri Rampai di sini, malam tadi.

Beliau yang juga Ketua Parti Bangsa Malaysia (PBM) Bahagian Setiawangsa Wilayah Persekutuan berkata, tidak kibar bendera hanya sangkaan semata-mata, kerana semangat kecintaan terhadap negara dilihat bergantung kepada penghayatan melalui aktiviti program.

“Soal kecintaan (negara) mati, itu hanya dakwaan meleset. Sebenarnya banyak bergantung bagaimana melentur semangat dalam jiwa dari awal.

“Saya percaya, pelbagai bangsa masih ada kecintaan kepada negara, cuma perlu memperkasakan dengan menjiwai kenegaraan. Memperbanyak program kesedaran sivik kepada anak muda cintakan negara,” katanya kepada MEDIA VARIASI, malam tadi.

Bertemakan Keluarga Malaysia, Teguh Bersama, penganjuran program berkenaan turut mendapat kerjasama Persatuan Kebajikan Veteran 1Malaysia, Persatuan Generasi Cemerlang 1Malaysia, Persatuan Generasi Negaraku Malaysia.

Program dirasmikan oleh Setiausaha Politik kepada Menteri Perusahaan Perladangan Dan Komoditi, iaitu Shazli Nazli.

Pada program itu, MEDIA VARIASI berkesempatan melakukan tinjauan eksperimen sosial, memasang lagu Negaraku di restoran, bagi mendapatkan kepastian sama ada masih wujud semangat patriotisme dalam kalangan rakyat, atau sebaliknya.

Hasil pemerhatian dari enam petugas MEDIA VARIASI mendapati pelanggan sanggup berhenti makan sebentar, dan berdiri menyanyikan lagu patriotik kebangsaan itu.

Eksperimen ini dilakukan sebanyak tiga kali iaitu selang sejam sekali bermula jam 6 petang hingga jam 8 malam, lagu dimainkan ternyata reaksi yang sama diterima semua sesi.

MEDIA VARIASI mengucapkan terima kasih kepada pengurus Ali Maju cawangan Sri Rampai, Ansor Ali dan pengurusan atas kerjasama yang diberi.

Author

Fhatihah Zakinan

View all posts

View all posts


Kontraktor G1 terima manfaat kenaikan kadar bantuan PRKM

KUALA LUMPUR: Lebih 10,000 kontraktor Gred G1, bakal menerima manfaat kenaikan kadar bantuan seunit bagi yang terbabit dalam pembinaan Program Perumahan Rakyat Keluarga Malaysia (PRKM).

Kabinet meluluskan perkara itu selepas Kementerian Pembangunan Luar Bandar (KPLB) mengemukakan cadangan terbabit.

Menterinya, Datuk Seri Mahdzir Khalid, harga baharu bagi projek Bina Baharu PRKM dinaikkan daripada RM56,000 kepada RM66,000 seunit di Semenanjung.

Manakala bagi Wilayah Sabah, Sarawak dan Labuan dinaikkan daripada RM68,000 kepada RM79,000 seunit.

Katanya, projek Baik Pulih PRKM pula, dinaikkan pada kadar maksimum RM15,000 di Semenanjung manakala Sabah, Sarawak dan Labuan, pada kadar maksimumnya adalah RM17,000.

Ini berikutan, katanya, sebelum ini kadar program Baik Pulih PRKM di Semenanjung adalah RM13,000 manakala RM15,000 di Sabah, Sarawak dan Labuan.

“Kenaikan itu akan membantu pihak kontraktor PRKM menangani isu peningkatan kos bahan binaan yang menyebabkan mereka gagal menyiapkan projek kerana tiada margin keuntungan kerja yang dilaksanakan.

“Ia bagi mengekang kenaikan harga bahan binaan yang perlu ditanggung oleh pihak kontraktor yang meruncing, terutamanya sejak Mei 2022 berdasarkan laporan indeks harga seunit bahan binaan yang dikeluarkan Jabatan Perangkaan Malaysia (DOSM).

“Jadi, kita berharap kontraktor PRKM boleh meneruskan projek mereka selepas ini kerana margin keuntungan dijamin mencukupi dengan nilai baharu yang diluluskan itu,” katanya.

Beliau berkata demikian pada sidang media selepas Majlis Perhimpunan Bulan September 2022 kementeriannya di Wisma FELCRA di ibu negara.

Turut hadir, Timbalan Menteri I KPLB, Datuk Seri Abdul Rahman Mohamad; Pengerusi FELCRA, Datuk Ahmad Jazlan Yaakub; Timbalan Ketua Setiausaha (Dasar) KPLB, Datuk Che Murad Sayang Ramjan dan Timbalan Ketua Setiausaha (Pembangunan) KPLB, Mas Rizal Mohd Hilmi.

PRKM sebelum ini dikenali sebagai Projek Perumahan Rakyat Termiskin (PPRT) di seluruh negara.

Untuk rekod, KPLB sebelum ini telah meluluskan permohonan Bina Baharu PRKM sebanyak 2,153 dan Baik Pulih sebanyak 11,892 buah rumah.

Jelas Mahdzir, kenaikan nilai bantuan itu juga akan membolehkan kira-kira 13,000 unit rumah PRKM dapat dilaksanakan di seluruh negara.

“Ia sekaligus akan memberi manfaat kepada lebih 70,000 isi rumah di luar bandar yang akan menerima bantuan rumah tersebut,” katanya.

Mengulas lanjut, Mahdzir berkata, keputusan itu diambil sebagai langkah proaktif kerajaan
bagi mengimbangi keperluan khususnya golongan miskin dan miskin tegar di luar bandar.

“Ia bertujuan untuk menerima bantuan rumah yang selamat dan selesa seiring dengan konsep Keluarga Malaysia yang ambil cakna akan keperluan rakyat,” katanya.

Sementara itu pada majlis yang sama, Mahdzir menyampaikan replika kunci rumah PRKM yang telah siap dibina kepada 10 penerima bantuan perumahan itu.

Turut disampaikan, Anugerah Pelajar Cemerlang SPM Anak FELCRA 2021, Anugerah Peningkatan Produktiviti Estet Padi Musim 1/2022 dan Anugerah Khidmat Setia FELCRA.

Author

Fhatihah Zakinan

View all posts

View all posts


SPRM tahan pengarah urusan terlibat tuntutan palsu RM7 juta

KUALA LUMPUR: Seorang pengarah urusan sebuah syarikat bergelar Datuk ditahan selepas disyaki mengemukakan tuntutan palsu bernilai RM7 juta bagi projek pembinaan sebuah bangunan dengan kos keseluruhan berjumlah lebih RM100 juta di Terengganu.

Menurut sumber Suruhanjaya Pencegahan Rasuah Malaysia (SPRM), permohonan reman terhadap lelaki berusia 54 tahun itu telah dibuat di Mahkamah Majistret Putrajaya hari ini.

Majistret Irza Zulaikha Rohanuddin membenarkan lelaki terbabit direman tiga hari bermula hari ini sehingga Khamis (15 Sept).

“Suspek dipercayai mengemukakan tuntutan sejak 2020 hingga Mei tahun ini dan ditahan di pejabatnya di Shah Alam, semalam,” katanya kepada Bernama di sini hari ini.

Sementara itu, Pengarah Kanan Bahagian Siasatan SPRM Datuk Seri Hishamuddin Hashim mengesahkan penahanan tersebut dan kes disiasat mengikut Seksyen 18 Akta SPRM 2009. – BERNAMA


Rakaman suara CVR pesawat terhempas berjaya dimuat naik – Loke

PUTRAJAYA: Biro Siasatan Kemalangan Udara (BSKU) telah berjaya mendapatkan rakaman Kotak Perakam Suara Kokpit (CVR) berhubung nahas pesawat Beechcraft Premier 1 yang terhempas di Persiaran Elmina 17 Ogos lalu.

Menteri Pengangkutan, Anthony Loke berkata, pasukan siasatan juga telah berjaya memperoleh rakaman suara 30 minit terakhir sehingga berlakunya nahas pada ketika itu.

“Data tersebut telah berjaya dimuat naik dan rakaman tersebut akan dihantar semula kepada pasukan siasatan di Kuala Lumpur.

“Rakaman kokpit berjaya didapatkan semula jadi semua rakaman suara tersebut pada dua juruterbang itu akan dianalisa sebaik mungkin serta apa yang berlaku di dalam kokpit dapat dijadikan bahan siasatan untuk kenal pasti punca nahas.

“Rakaman tersebut sedang dianalisa dan kita akan keluarkan laporan awal dalam masa dua minggu lagi,” katanya ketika sidang media di sini, pada Selasa.

Mengulas lanjut, Loke bagaimanapun memberitahu pasukan siasatan ketika ini yang berada di Florida, Amerika Syarikat mengalami kesukaran untuk pulang ke Malaysia berikutan faktor cuaca yang tidak mengizinkan.

“Pasukan siasatan berdepan kesukaran untuk pulang kerana mereka sedang berdepan dengan cuaca ribut di Florida.

“Mereka (BSKU) sepatutnya pulang secepat mungkin sebaik sahaja memperoleh data rakaman suara (CVR) namun data itu telah disimpan sebaik mungkin.

“Walaupun pasukan siasatan masih belum pulang ke Malaysia, rakaman suara itu telah dihantar ke Kuala Lumpur menerusi email,” katanya lagi.

Ditanya mengenai gambaran awal berhubung punca nahas pesawat tersebut, Loke bagaimanapun enggan memberitahu secara terperinci dan menyerahkan perkara itu kepada pihak pakar.

“Saya tak mahu buat apa-apa rumusan, Ketua BSKU ada buat sedikit rumusan kepada saya tetapi saya tak akan buat sebarang pengumuman atau spekulasi.

“Biar pihak pakar kita buat analisa secara terperinci dan itu akan kita kongsikan dalam laporan awal sehinggalah pihak BSKU kemukakan laporan mereka,” ujarnya lagi.

Tambahnya, proses berkenaan bukan untuk mencari kesalahan mana-mana pihak sebaliknya lebih tertumpu kepada mengenal pasti punca utama nahas terbabit.

Nahas yang mengejutkan negara itu, telah mengorbankan 10 nyawa, termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang, Datuk Seri Johari Harun.

Selain itu, insiden turut melibatkan dua lagi mangsa orang awam masing-masing merupakan penunggang p-hailing, Muhammad Hafiz Muhammad Salleh, 32, dan pemandu e-hailing, Sharipudin Shaari, 51, yang melalui kawasan kejadian. – Astro Awani

Author

Media Variasi

View all posts

View all posts


Beri peluang kepada calon pelapis – Mohamad

SEREMBAN: Pemimpin Barisan Nasional (BN) yang tidak dicalonkan pada Pilihan Raya Umum ke-15 (PRU15) perlu berbesar hati memberi peluang kepada pelapis yang dipilih mewakili parti, kata Timbalan Presiden UMNO, Datuk Seri Mohamad Hasan.

“Beri peluang kepada pelapis iaitu orang lain yang dulu menyokong kita semasa kita dicalonkan atau diberi mandat untuk mewakili parti. Jadi ini proses peremajaan parti.

“Pemimpin yang mewakili parti itu merupakan pemimpin yang kita dapati mempunyai kelebihan masing-masing mewakili parti seterusnya menubuhkan kerajaan,” katanya kepada pemberita pada Majlis Penyerahan Watikah kepada calon BN Negeri Sembilan di Pejabat Badan Perhubungan UMNO Negeri Sembilan di sini hari ini.

Mohamad berkata, setiap kali pilihan raya akan timbul isu berkenaan pemilihan calon tetapi isu tersebut akan reda dalam beberapa hari.

“Jangan kita ‘tersangkut kaki’ walaupun ada calon ‘favourite’ tidak dicalonkan atau calon itu sendiri yang mempunyai cita-cita untuk terus berkhidmat kepada rakyat,” katanya dan menambah adalah penting untuk pemimpin yang tidak tercalon memberi sokongan kepada mereka yang dipilih bagi memikul tanggungjawab pada pilihan raya kali ini.

Pada majlis tersebut, Mohamad menyerahkan watikah pelantikan kepada lapan calon mewakili BN untuk Parlimen serta mengumumkan calon kerusi Parlimen Jempol dan Kuala Pilah yang masing-masing digalas Timbalan Ketua UMNO Bahagian Jempol, Datuk Shamsulkahar Mohd Deli dan Timbalan Ketua UMNO Bahagian Kuala Pilah, Datuk Adnan Abu Hasan.

Mohamad pula dicalonkan untuk kerusi Rembau, Datuk Seri Jalaluddin Alias (Jelebu), Wong Yin Ting (Seremban), Ng Kian Nam (Rasah), Datuk P. Kamalanathan (Port Dickson) dan Datuk Mohd Isam Mohd Isa (Tampin).

Suruhanjaya Pilihan Raya menetapkan hari penamaan calon bagi PRU15 adalah pada Sabtu ini (5 November), hari pengundian (19 November) dan pengundian awal pada 15 November. – BERNAMA


Mohd Imran cemerlang terajui bahtera politik di Sungai Panjang

BAHANG Pilihan Raya Negeri (PRN) semakin terasa! Pasti ramai yang impikan calon berwibawa yang telus dalam menterjemahkan bakti mereka di peringkat negeri.

Berasal dari Pekan Sungai Nibong, bekas Ahli Dewan Undangan Negeri (ADUN) Sungai Panjang, Datuk Mohd Imran Tamrin yang juga seorang peguambela dan peguamcara sangat aktif dalam melakukan kerja-kerja khidmat masyarakat serta cemerlang dalam penglibatan bersama NGO.

Berpegang kepada prinsip khidmat masyarakat dan fokus politik anak muda, Imran boleh dikategorikan sebagai individu yang berkaliber untuk terus menjadi calon pada PRN kali ini bagi memimpin rakyat khususnya di DUN Sungai Panjang.

“Saya hendak melihat ke hadapan ini, khususnya dalam kalangan anak muda dan generasi baharu supaya melihat politik ini adalah satu perkara yang positif. Kita tidak mahu ahli-ahli politik ini dilemparkan dengan perkara-perkara negatif dan persepsi yang tidak baik.

“Kita berkhidmat kepada masyarakat, bukan sahaja masyarakat tetapi untuk kita membina negeri dan juga negara bercakap tentang dasar, soal polisi dan juga melihat sesuatu dengan secara lebih progresif dan juga menggalas tugas dengan penuh tanggungjawab, amanah dan juga telus dalam setiap apa yang kita lakukan,” katanya dalam satu kenyataan.

Untuk rekod, semasa pertama kali dicalonkan di DUN Sungai Panjang pada Pilihan Raya Umum (PRU) ke-14, Imran berjaya menewaskan calon lain dengan mendapat 10,530 manakala penentang memperoleh 8,446. Kemenangan itu dengan majoriti undi adalah sebanyak 2,084.

Dalam aspek politik, Imran memegang jawatan Exco Pemuda Barisan Nasional (BN), Pengerusi Sekretariat Profesional Muda Pemuda UMNO Selangor dan kini Ketua Pemuda UMNO Bahagian Sungai Besar.

Author

Diyana Rahip

View all posts

View all posts


Lelaki ditikam rakan sekerja sebelum dicampak dalam kolam

MANJUNG: Seorang lelaki ditemui mati dengan kesan tikaman di dada dipercayai dibunuh rakan sekerja dalam satu kejadian di Lumut dekat sini pada Jumaat.

Mayat mangsa warga Myanmar berusia lingkungan 40-an itu ditemui dalam kawasan kolam udang oleh majikannya sekitar jam 2 petang.

Ketua Polis Daerah Manjung, Asisten Komisioner Mohamed Nordin Abdullah berkata, maklumat awal mendapati, sebelum kejadian mangsa bersama suspek minum minuman keras sehingga menyebabkan berlakunya pergaduhan.

“Mayat mangsa dijumpai dalam kolam yang digunakan sebagai tempat pembuangan sisa kotoran dan hasil pemeriksaan terdapat satu tikaman di bahagian dada disyaki dilakukan suspek.

“Majikan mangsa berusia 53 tahun memaklumkan, suspek yang merupakan rakan sekerja mangsa juga warga Myanmar didapati tidak datang bekerja sejak hari kejadian disyaki cuba melarikan diri,” katanya ketika dihubungi pada Ahad.

Beliau berkata, usaha mengesan suspek dilakukan bagi membantu siasatan kes di bawah Seksyen 302 Kanun Keseksaan kerana membunuh.

Katanya, mayat mangsa telah dihantar ke Hospital Raja Permaisuri Bainun (HRPB), Ipoh bagi mengetahui punca kematian.

“Orang ramai yang mempunyai maklumat kejadian boleh menghubungi Ketua Bahagian Siasatan Jenayah Ibu Pejabat Polis Daerah (IPD) Manjung di talian 012-5077026 untuk membantu siasatan,” katanya. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Guan Eng mulakan tindakan undang-undang terhadap Siti Mastura

PETALING JAYA: Lim Guan Eng memulakan tindakan undang-undang terhadap Ahli Parlimen Kepala Batas, Siti Mastura Mohamad selepas mendakwa beliau mempunyai hubungan kekeluargaan dengan Ketua Parti Komunis Malaya (PKM), Chin Peng.

Menurut Ahli Parlimen Bagan itu, beliau sudah melantik Datuk Sankara Narayanan Nair sebagai peguamnya untuk memulakan tindakan dan prosiding undang-undang terhadap Siti Mastura.

Katanya, tindakan itu berdasarkan ucapan kebencian Siti Mastura di Kemaman pada majlis Ameerah atau ahli wanita muda PAS pada 4 November lepas yang diselitkan dengan pembohongan keterlaluan dan fitnah jahat.

“Beliau secara terang-terangan menggunakan hubungan kekeluargaan yang sebenarnya tidak wujud, hanya untuk menimbulkan ketakutan terhadap DAP dan orang Cina, adalah jelas bersifat perkauman dan ekstremis.

“Apa yang membuatkan kelakuan Siti Mastura yang tidak bertanggungjawab ini menjadi lebih teruk ialah tiada langsung seperti rasa kesal daripada beliau bahawa ucapannya penuh dengan kebencian dengan pembohongan, bersifat perkauman dan ekstremis.

“Siti Mastura enggan menunjukkan bukti mengenai dakwaan hubungan kekeluargaan tersebut malah tidak langsung menarik balik atau memohon maaf di atas pembohongan dan fitnah jahatnya,” katanya dalam kenyataan.

Guan Eng sebelum ini memberi masa dua hari untuk Siti Mastura mengemukakan bukti jika benar beliau mempunyai hubungan kekeluargaan dengan Chin Peng.

Ini berikutan Timbalan Ketua Dewan Muslimat PAS Pulau Pinang itu menerusi satu klip video dikatakan mengaitkan Guan Eng dan isterinya, Betty Chew Gek Cheng serta pemimpin DAP lain dengan komunis.

Pemimpin DAP lain yang turut disebut ialah Ahli Parlimen Seputeh, Teresa Kok Suh Sim; Ahli Parlimen Teluk Intan, Nga Kor Ming dan Ahli Parlimen Beruas, Ngeh Koo Ham.

Sehingga kini, Siti Mastura seperti tidak peduli jika DAP mengambil tindakan undang-undang mengenai tuduhan beliau yang tidak berasas.

Turut membimbangkan, Guan Eng berkata, sikap penyokong PAS yang terus menyokong dan memuji Siti Mastura semata-mata kerana pembohongannya telah menimbulkan kemarahan dalam kalangan pemimpin dan penyokong DAP serta rakyat Malaysia.

“Penyokong PAS tidak kisah Siti Masturah berbohong atau membuat kenyataan perkauman dan ekstrem, asalkan ia (dibuat) terhadap pemimpin DAP.

“Atas sebab ini, Presiden PAS, Tan Sri Abdul Hadi Awang dan Pengerusi Perikatan Nasional, Tan Sri Muhyiddin Yassin menyatakan pendirian mereka secara terbuka sama ada mereka senada dengan pembohongan keterlaluan dan fitnah jahat Siti Mastura atau sebaliknya,” katanya. – Utusan

Author

Media Variasi

View all posts

View all posts


Selain tuntut tanah, ini antara onar warga asing di Malaysia

LAMBAKAN warga asing di negara ini dilihat seolah-olah hanya memberi beban kepada kehidupan rakyat tempatan, termasuk dari segi populasi kepadatan penduduk serta masalah sosial dan jenayah.

Tidak dinafikan, kehadiran mereka sedikit sebanyak mampu merancakkan pertumbuhan ekonomi serta meningkatkan pembangunan sektor pelancongan negara.

Namun, kedatangan warga asing itu lebih terbeban, apabila ada di kalangan mereka dilihat ‘naik tocang’ dan berani membuat onar di negara ini.

Ibarat diberi betis hendak paha, ada juga di antara mereka yang lantang bersuara apabila didakwa menuntut hak sama rata seperti rakyat tempatan dan penduduk pribumi.

Sebelum ini, berita mengenai warga asing yang melakukan masalah di negara ini banyak kali dilaporkan dan berlegar-legar di media sosial.

Berikut adalah antara kenyataan dan masalah dilakukan warga asing, yang dilihat mampu membangkitkan amarah mana-mana rakyat tempatan, sekali gus meningkatkan sentimen negatif terhadap mereka:

Februari lalu, tular sebuah video memaparkan seorang lelaki dipercayai etnik Rohingya yang menuntut hak sama rata dengan rakyat tempatan, atas alasan kononnya turut memberi sumbangan kepada ekonomi negara.

Susulan itu, lelaki tersebut dengan lantangnya menuntut daerah Selayang, Selangor untuk pelarian Rohingya.

Orang Asing Mintak Tanah Melayu… Datang Menumpang, Sembang Pum Pang… #selayang #pasarborongselayang #rohinya #fyp #viral

♬ original sound – Amen Prelude – Amen Prelude

Tidak cukup dengan itu, lelaki itu mendakwa Selayang sebagai hak mereka dan tidak boleh diganggu bangsa lain.

Sehingga hari ini, identiti individu dan tarikh sebenar video itu masih belum dapat dipastikan.

Meskipun audio mengenai warga Bangladesh yang menuntut daerah Sungai Buloh, Selangor tular pada tahun lepas, ia sekali lagi menjadi buah mulut netizen pada tahun ini.

Menerusi audio yang dikongsi di laman TikTok itu,  rakaman suara lelaki dipercayai warga Bangladesh bertindak menuntut Sungai Buloh, selepas memberi alasan bahawa mereka turut menyumbang kepada sektor ekonomi negara ini.

Video #viral Kamput Bangladesh di Sungai Buluh.  #fyp #fypシ #fypシ゚viral #jim #2022 #bangladesh #operasi #penguatkuasa #imigresen #imigresenmalaysia #pdrm #polis #wargaasing #indonesia #malaysia #sungaibuluh

♬ original sound – Malaysia_Immigration – Malaysia_Immigration

Dalam video sama, seorang lelaki dipercayai warga tempatan mendakwa, terdapat perkampungan dan premis perniagaan milik warga Bangladesh di Kampung Melayu, Sungai Buloh.

Pada April 2020, negara dikejutkan dengan kenyataan Pertubuhan Hak Asasi Etnik Rohingya Malaysia (Merhrom), yang didakwa menuntut hak kerakyatan penuh untuk pelarian Rohingya dan menuntut hak sama rata dengan rakyat Malaysia.

Bukan itu sahaja, pertubuhan berkenaan turut didakwa menyifatkan Melayu sebagai bodoh, selain mempertikaikan pihak penguatkuasa Malaysia menolak bot pelarian berkenaan daripada mendarat di negara ini.

Akibat daripada itu, pelbagai serangan xenofobia dilakukan netizen terhadap komuniti Rohingya menerusi pelbagai platform media sosial.

Apatah lagi, Malaysia ketika itu sedang berdepan dengan situasi pandemik COVID-19 yang teruk serta Perintah Kawalan Pergerakan (PKP) yang ketat, menambahkan lagi tekanan penduduk tempatan.

Pada masa sama, Presiden Merhrom, Zafar Ahmad Abdul Ghani menafikan dakwaan tersebut dan mendakwa diancam serta diugut sehingga terpaksa menyahaktifkan akaun media sosialnya.

Perbuatan segelintir warga asing yang sewenang-wenangnya meminta sedekah daripada penduduk tempatan, menambahkan lagi persepsi negatif terhadap mereka.

Terbaharu, aktiviti tersebut dilakukan oleh pasangan dipercayai warga Syria di sekitar ibu negara.

Hanya bermodalkan bayi yang diletakkan di dalam sebuah kereta sorong (stroller), pasangan tersebut didakwa mampu menginap di hotel hasil kutipan derma orang ramai.

Namun, penipuan mereka berjaya diberkas orang awam seperti dikongsi di laman TikTok.

Malah, sindiket peminta sedekah dalam kalangan warga asing juga dikesan apabila mereka berpura-pura membuat mimik muka sedih dan berkopiah bagi meraih simpati mangsa.

Menerusi perkongsian laman TikTok @pejuang.bangsa30 baru-baru ini, sindiket itu didakwa mampu menjana pendapatan lumayan hasil aktiviti meminta sedekah.

Perbuatan sindiket itu dikesan di Bangi Sentral, dekat Bandar Baru Bangi, Selangor manakala ahli sindiket itu dilihat lari bertempiaran apabila diherdik seorang lelaki.

Pada Januari 2022, tular sebuah video kanak-kanak dipercayai berketurunan Rohingya meminta sedekah di persimpangan jalan raya, dipercayai berlaku di ibu negara.

Apa yang menimbulkan kemarahan orang ramai adalah kanak-kanak yang lengkap berbaju Melayu tersebut meminta wang daripada orang ramai secara agresif, termasuk menunjukkan jari tengah apabila berang tidak diberi wang.

Difahamkan, kanak-kanak tersebut sudah pun diberkas pihak berwajib.

Khamis lalu, dua etnik Rohingya iaitu seorang lelaki berusia 27 tahun dan seorang remaja 14 tahun mengaku tidak bersalah di Mahkamah Sesyen dan Majistret Ayer Keroh, Melaka atas pertuduhan merogol, mencabul seorang pelajar Tingkatan 3 di dalam sebuah kereta pada 14 September lepas.

Januari lalu, seorang lelaki etnik Rohingya dicekup polis, selepas disyaki mencabul seorang kanak-kanak perempuan yang juga jirannya, di Semabok, Melaka pada 28 Disember lalu.

Suspek berusia 35 tahun yang juga buruh binaan itu ditahan sepasukan polis, selepas menerima laporan yang dibuat bapa kanak-kanak berusia 12 tahun itu.

Menurut polis, mangsa mendakwa, dia ditarik oleh suspek dan dicabul beberapa kali ketika sedang bermain bola di hadapan rumahnya.

Ogos lalu, seorang tukang sapu warganegara Myanmar mengaku tidak bersalah di Mahkamah Majistret Ampang, Selangor atas pertuduhan mencabul kehormatan seorang wanita warga emas berusia 71 tahun.

Video kejadian yang didakwa itu kemudian tular pada 4 Ogos lalu, iaitu dua hari selepas tertuduh diberkas polis.

Mohammad Jubair Musi Ullah, 23, yang juga pemegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR), turut menghadapi pertuduhan memastikan dadah jenis Ketamine ke dalam badannya.

Tertuduh didakwa menggunakan kekerasan jenayah terhadap mangsa yang bekerja sebagai pengutip kotak pukul 3.30 petang, 2 Ogos lalu di hadapan sebuah premis menjual peralatan membuat kek di Taman Muda, Ampang.

November tahun lalu, polis menahan empat warga Rohingya yang disyaki melakukan kegiatan pecah rumah di sekitar daerah Johor Bahru, Batu Pahat dan Kulai, Johor.

Ketua Polis Johor, Datuk Kamarul Zaman Mamat dilapor berkata, suspek terdiri daripada dua lelaki dan dua perempuan yang berusia lingkungan 14 hingga 27 tahun.

Katanya, kumpulan itu disyaki mula bergiat aktif melakukan jenayah tersebut pada pertengahan tahun lepas, manakala modus operandi adalah melakukan pecah rumah semasa penghuni tiada pada siang hari iaitu ketika waktu bekerja.

Tambahnya, sasaran kumpulan itu adalah barang kemas dan wang tunai.

Ogos tahun lalu, polis menahan seorang lelaki warga Myanmar, selepas dipercayai mencuri kereta lama di Ampang Jaya, Selangor.

Menurut polis, modus operandi suspek adalah menyasarkan kereta model lama diletak di kawasan sunyi.

Pada Jun 2020, dua lelaki warga Rohingya ditahan berasingan kerana terbabit dalam jenayah curi besi sekitar Larkin, di Johor Bahru, Johor.

Menurut polis, lelaki berusia 33 tahun itu ditahan bersama sebuah lori yang membawa muatan besi pelbagai jenis seberat 200 kilogram.

Lelaki Rohingya itu ditahan hasil rondaan cawangan kereta peronda Ibu Pejabat Daerah (IPD) JBS jam 3.30 petang, manakala lelaki kedua berusia 30-an pula ditahan jam 8 malam hari yang sama.

Author

Fazleen Safina Abd Jamil

View all posts

View all posts


Melaka laksana kajian menyeluruh pelihara adat perpatih

Beliau berkata, kajian berkenaan termasuk membuka semula Balai Adat Perpatih di Alor Gajah di sini yang akan menjadi pusat rujukan bagi pengamal adat perpatih dan generasi muda di dalam dan luar Melaka.

“Terdapat dua adat yang diwarisi penduduk di Melaka iaitu adat temenggung yang diamalkan masyarakat di sebelah pantai dan adat perpatih pula diamalkan masyarakat di sebelah barat.

“Adat perpatih mempunyai banyak seninya yang diwarisi daripada keluarga sehingga pembentukan adatnya banyak bersendikan ajaran Islam dan saya melihat adat perpatih ini mestilah diberi perlindungan agar ia menjadi satu warisan yang boleh diwarisi generasi akan datang,” katanya kepada pemberita di sini malam tadi.

Beliau berkata demikian selepas merasmikan Majlis Sambutan Hari Puisi Malaysia Peringkat Kebangsaan Kali Ketiga bertemakan “Puisi Insani, Melestarikan Malaysia Madani” yang turut dihadiri Penaung Persatuan Pemuisi Nasional Malaysia (PEMUISI) Tan Sri Hamad Kama Piah Che Othman.

Ab Rauf berkata, usaha mengangkat adat perpatih itu bertujuan memelihara adat berkenaan sebagai satu daripada aset warisan dan budaya yang bernilai dan perlu dihargai generasi muda.

Di Melaka, adat perpatih banyak diamalkan sebahagian besar masyarakat di sekitar Alor Gajah khususnya yang tinggal berhampiran dengan Negeri Sembilan kerana adat berkenaan sinonim dengan masyarakat di negeri itu.

Adat perpatih menekankan pelbagai aspek kehidupan masyarakat termasuk soal harta pusaka, hukum nikah kahwin, pelantikan pemimpin, amalan bermasyarakat, sistem menghukum mereka yang melanggar adat atau melakukan kesalahan. – BERNAMA


Kerajaan runding dengan pemain industri minyak sawit rangka formula turun harga

ALOR GAJAH: Kerajaan sedang melaksanakan rundingan dengan pemain industri minyak sawit bagi merangka formula terbaik untuk mempercepatkan penurunan harga bekalan tersebut.

Ketua Setiausaha Kementerian Perdagangan Dalam Negeri dan Hal Ehwal Pengguna Datuk Azman Mohd Yusof berkata harga minyak masak sawit bergantung kepada pasaran dunia yang sering mengalami naik turun.

“Apa yang kita lakukan sekarang adalah kita melakukan rundingan dengan pihak industri supaya mempertimbangkan untuk menentukan satu formula yang kalau boleh diturunkan (harga minyak masak sawit) lebih cepat sikit tapi ada ‘average’lah supaya mereka juga nak memastikan kos operasi tidak terkesan kepada mereka juga.

“Pihak industri sebenarnya bersetuju untuk sama-sama membantu kerajaan dengan mengambil kira bebanan dihadapi oleh rakyat bagi memastikan harga (minyak masak sawit) juga turun sepertimana (harga) pasaran dunia,” katanya.

Beliau berkata demikian kepada pemberita selepas meninjau sebuah kilang menghasilkan barang permainan yang turut dihadiri Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem di Kawasan Perindustrian Alor Gajah di sini hari ini.

Azman berkata selepas harga sawit dunia menurun sejak kebelakangan ini, ada pemain industri yang mengambil inisiatif menurunkan harga minyak masak sawit botol yang tidak bersubsidi untuk dijual di pasaran.

“Sesetengah minyak masak sawit yang botol tak bersubsidi, telah pun ada peringkat-peringkat harga yang telah turun, sampai ke peringkat RM29. Mungkin ada jenama-jenama baharu (yang dikeluarkan pemain industri). Jadi dalam hal ini memudahkan rakyat untuk membuat pilihan,” katanya.

Dalam pada itu, Azman berkata kerajaan akan meneruskan Program Jualan Keluarga Malaysia (PJKM) di seluruh negara sehingga hujung tahun ini bagi membantu rakyat mendapatkan harga bekalan makanan dengan lebih murah. – BERNAMA


Qobin serah imbuhan hargai atlet Alumni UiTM

SHAH ALAM: Hancur badan dikandung tanah, budi yang baik dikenang jua.

Alumni Fakulti Sains Sukan dan Rekreasi (FSR) UITM, Datuk Muhamad Muqharabbin Mokhtarrudin atau lebih dikenali sebagai Qobin telah menyerahkan RM5,000 sebagai imbuhan kepada pemenang Pingat Emas Acara Angkat Berat Sukan Komanwel Birmingham, Aniq Kasdan dan Pingat Perak acara Lawn Bowls Nurul Ain Nabilah.

Kedua-dua atlet negara ini merupakan mahasiswa Fakulti Sains Sukan dan Rekreasi Universiti Teknologi MARA (UiTM).

Qobin berkata, sebagai alumni FSR UiTM, beliau berasa bangga dan berbesar hati di atas kejayaan dua pelajar FSR ini.

“Jadi dengan rezeki yang ada, saya terpanggil untuk menyumbangkan imbuhan kewangan (RM3,000 untuk Aniq) dan (RM2,000 untuk Nurul Ain) bagi menyuntik semangat mereka untuk terus belajar dan pada masa yang sama kekal fokus dalam latihan agar mereka dapat mencapai kejayaan yang lebih gemilang di sukan Olimpik dan lainnya nanti.

Majlis ini dihadiri oleh tetamu istimewa Prof. Emeritus Tan Sri Ibrahim Abu Shah, Pengerusi Lembaga Pengarah UiTM dan juga mentor kepada Qobin sewaktu beliau bergelar mahasiswa.

Ibrahim merupakan Naib Canselor pada 2004 yang menjadi tunjang utama kejayaan Qobin menakluk Gunung Everest pada tahun 2004 bersama Ahmad Reduan Rozali.

Tambah Qobin, sebagai atlit sukan rekreasi dan ahli perniagaan, selagi mampu beliau akan membantu atlet sukan yang berpotensi untuk membawa nama Malaysia dan memperoleh pingat.

“Saya akan turun padang memberikan sokongan dan semangat buat mereka.

“Saya harap agar lebih ramai individu dan tokoh korporat lainnya termasuklah alumni UITM yang berjaya, dapat mendokong atlit sukan UITM yang mewakili Malaysia di persada antarabangsa”‘ ujar beliau.

Qobin merupakan mahasiswa Malaysia pertama bersama Ahmad Reduan yang sampai ke puncak Everest pada tahun 2004 selain meneruskan kejayaan berbasikal dan bermotosikal merentasi 22 negara serta menjadi Penjelajah Grand Slam (Last Degree) pertama Malaysia iaitu menamatkan pendakian di tujuh puncak tertinggi di tujuh benua antara 2010-2014 dan berski (last degree) dari titik 89 ke titik 90 darjah di Kutub Utara dan Kutub Selatan pada 2017 -2018.

Beliau juga berjaya membawa tujuh pendaki termasuk lima anak FELDA ke puncak Everest pada 2013, berjaya menghantar tujuh perenang ke Selat Inggeris (2012) di mana seorang berjaya berenang solo dan enam yang lainnya berganti-ganti, berjaya membawa lapan penjelajah merentasi pulau Greenland (pulau terbesar di dunia) sejauh 580km dan beberapa kejayaan lain di dalam dan luar negara.

Author

Tun Puteh Wanti

View all posts

View all posts


Pemerdagangan manusia: Bekas ahli politik bersama 10 suspek ditahan

GEORGE TOWN: Polis menahan seorang bekas ahli politik yang pernah bertanding dalam Pilihan Raya Umum ke-14 (PRU14) lepas, kerana disyaki terlibat dalam kes pemerdangan manusia iaitu eksploitasi buruh yang terbongkar menerusi beberapa  siri serbuan di Pulau Pinang dan Kedah sejak 27 Oktober lepas.

Ketua Polis Pulau Pinang, Datuk Mohd Shuhaily Mohd Zain berkata, lelaki yang mengaku sebagai Datuk dan berusia 50-an itu ditahan di rumahnya di Daerah Timur Laut, di sini pada 8.25 malam semalam susulan penahanan 10 individu lain dalam siri beberapa siri serbuan.

“Bertindak hasil maklumat dan risikan sejak dua minggu lepas, polis menahan seorang lelaki dalam serbuan di sebuah premis rumah kedai di Simpang Ampat, Nibong Tebal dekat sini pada 27 Oktober dan menyelamatkan tujuh mangsa di situ yang dijadikan pusat pemulihan penagih dadah dan alkohol.

“Beberapa lagi serbuan dijalankan oleh polis kontijen Pulau Pinang dan Kedah telah membuat tangkapan ke atas enam lelaki dan seorang wanita serta berjaya menyelamatkan tiga lagi lelaki sebelum menyerbu rumah di Timur Laut dan menahan Datuk itu bersama seorang wanita dan (seorang) lelaki serta selamatkan tiga lelaki,” katanya pada sidang akhbar di sini hari ini.

Katanya mereka yang ditahan terdiri daripada sembilan lelaki dan dua wanita iaitu terdiri daripada penjaga dan pekerja di pusat pemulihan itu manakala mangsa yang diselamatkan ialah lelaki dan kesemuanya mereka berusia 22 hingga 62 tahun.

Mohd Shuhaily berkata siasatan awal mendapati, lelaki yang dipercayai dalang utama sindiket itu merupakan pengasas pusat berkenaan dan dia tewas ketika bertanding bagi kerusi Parlimen dan Dewan Undangan Negeri (DUN) di negeri ini semasa PRU14.

Katanya pihaknya juga mendapati pusat pemulihan itu beroperasi sejak dua tahun lepas namun pemeriksaan mendapati tidak berdaftar dengan mana-mana jabatan kerajaan.

Menurutnya, semua mangsa mendakwa mereka diseksa, dipukul dan dipaksa untuk bekerja tanpa diberi bayaran gaji serta cuti malah turut diikat dengan rantai besi dengan diberikan makanan yang sedikit sahaja dan pusat tersebut dilengkapi kamera litar tertutup bagi memantau pergerakan mereka.

“Kami turut merampas beberapa barangan antaranya sebuah komputer riba, sembilan buah telefon bimbit, dua utas rantai besi, sebatang paip PVC dan dua batang besi penyambung katil,” katanya.

Mohd Shuhaily berkata semua suspek kini direman bagi membantu siasatan dan kes itu disiasat mengikut Seksyen 12 Akta Antipemerdagangan Orang dan Antipenyeludupan Migran 2010 (ATIPSOM) 2007. – BERNAMA


Rebut pelanggan punca peniaga Pasar Siti Khadijah bergaduh

KOTA BHARU: Konflik dek kerana merebut pelanggan menjadi punca tercetusnya pergaduhan antara peniaga gerai makan dilaman Pasar Siti Khadijah, disini, pada Isnin lalu.

Kejadian yang berlaku sekitar pukul 5 petang itu membabitkan pergaduhan antara beberapa lelaki dan wanita.

Ketua Polis Daerah Kota Bharu, Asisten Komisioner Mohd. Rosdi Daud berkata, pihaknya menerima dua laporan berhubung insiden terbabit pada pukul 8.03 malam.

Menurutnya, siasatan mendapati kejadian dipercayai berpunca dari isu berebut pelanggan di antara peniaga-peniaga di kawasan tersebut.

“Kedua-dua belah pihak telah datang ke Balai Polis Kota Bharu untuk membuat laporan. Beberapa jam kemudian kedua-dua pihak telah menarik semula laporan tersebut.

“Tindakan kedua-dua pihak yang cuba menarik balik laporan polis dengan tujuan untuk selesaikan kes adalah bukan penyelesaiannya.

“Hal ini kerana kesan yang telah dilakukan oleh mereka itu telah menjejaskan keamanan masyarakat secara amnya,” katanya dalam kenyataan pada Rabu.

Tambah beliau, pihaknya masih menjalankan siasatan lanjut berhubung kes berkenaan.
Maklumnya lagi, pihak polis sedang mengesan serta menangkap suspek-suspek yang terlibat dan kes disiasat di bawah Seksyen 147 Kanun Keseksaan.

Sebelum ini, tular di media sosial video menyaksikan beberapa individu bergaduh di laman gerai makan di Pasar Siti Khadijah.

Author

Diyana Rahip

View all posts

View all posts


Mangsa banjir di Batu Pahat kini 967 orang

JOHOR BAHRU: Jumlah mangsa banjir di Batu Pahat terus menunjukkan penurunan kepada 967 orang setakat 8 pagi ini berbanding 1,086 yang direkodkan pada 8 malam tadi.

Jawatankuasa Pengurusan Bencana Negeri (JPBN) menerusi kenyataan memaklumkan dua pusat pemindahan sementara (PPS) ditutup iaitu Dewan Orang Ramai Sri Medan dan Sekolah Kebangsaan (SK) Seri Telok.

Dengan penutupan PPS tersebut, kini hanya tinggal lapan PPS yang masih beroperasi melibatkan 269 keluarga, menurut JPBN.

JPBN turut memaklumkan pada pagi ini, tiada sungai yang direkodkan berada pada paras bahaya.

Cuaca di keseluruhan 10 daerah di negeri ini juga dilaporkan cerah dan tiada hujan dijangka turun.

Tinjauan Bernama mendapati kawasan Parit Yaani dan Parit Raja, yang sebelum ini terjejas teruk akibat banjir, kini sudah semakin surut. – BERNAMA


TikTok jadi gergasi global, AS ancam untuk mengekangnya

BAGI kebanyakan industri teknologi, musim panas ini merupakan musim ketidaktentuan ekonomi – musim yang membawa kepada penurunan harga bitcoin, ratusan pekerja yang diberhentikan dan pembekuan pengambilan pekerja. Untuk platform video TikTok, pada musim panas juga pengawal selia Amerika Syarikat (AS) datang untuk mencapai konsensus: sudah tiba masanya untuk peraturan yang lebih ketat.

Sejak Buzzfeed melaporkan pada bulan Jun bahawa pekerja syarikat induk TikTok di China, ByteDance mempunyai akses kepada data pengguna AS, TikTok telah menjadi tumpuan seruan bipartisan yang jarang berlaku, untuk peraturan dan pertanyaan.

Pertanyaan itu menjadi lebih mendesak apabila pada bulan Julai, pengarah FBI, Christopher Wray, menggelar pengintipan China sebagai “ancaman jangka panjang yang paling besar kepada… ketahanan ekonomi negara kita”.

“Jika anda seorang Amerika dewasa, kemungkinan besar China telah mencuri data peribadi anda,” kata Wray. “Kami kini telah mencapai tahap di mana FBI membuka kes kontra perisikan baharu berkaitan China kira-kira setiap 10 jam.”

TikTok ialah pemain yang agak baharu dalam arena platform media sosial global yang besar tetapi ia telah menarik perhatian pengawal selia di Eropah. Undang-undang baharu mengenai keselamatan kanak-kanak dan keselamatan internet am di UK dan EU telah memaksa syarikat itu untuk menjadi lebih telus tentang cara ia beroperasi dan cara kandungan tersebar di platformnya.

Di AS, langkah untuk mengekang platform video itu telah mendapat momentum baru-baru ini, walaupun terdapat sedikit perdebatan sama ada tekanan kawal selia kali ini adalah wajar. Dengan 1 bilion pengguna, platform itu, yang menggunakan suapan algoritma untuk mendorong pengguna video pendek, juga mempunyai masalah dengan maklumat salah, privasi data dan kebimbangan tentang keselamatan kanak-kanak.

Antara isu yang paling menjadi perhatian penggubal undang-undang AS ialah hubungan aplikasi itu dengan China.

TikTok sentiasa mengatakan bahawa data pengguna AS disimpan di pusat data di Virginia, dan disandarkan di Singapura. Pada bulan Jun, syarikat itu mengumumkan bahawa semua data pengguna AS akan disalurkan melalui pelayan dari Oracle gergasi pengkomputeran Amerika.

Tetapi rakaman eksekutif TikTok yang dibocorkan kepada BuzzFeed News mencadangkan bahawa pekerja ByteDance yang berpangkalan di China mengakses data pengguna AS beberapa kali antara September 2021 dan Januari 2022. “Semuanya dilihat di China,” seorang pekerja TikTok dilaporkan berkata dalam satu mesyuarat.

Selepas laporan itu, ahli Kongres mula bertindak. Pada 23 Jun, kumpulan dua parti terdiri daripada lima senator mencadangkan rang undang-undang baharu yang akan melarang syarikat daripada menghantar data pengguna Amerika ke “negara asing berisiko tinggi”.

Dan pada bulan Julai, Senator Mark Warner dan Marco Rubio menyeru Suruhanjaya Perdagangan Persekutuan (FTC) untuk membuka siasatan terhadap TikTok.

“TikTok, syarikat induk mereka ByteDance, dan syarikat teknologi lain yang berpangkalan di China dikehendaki oleh undang-undang China untuk berkongsi maklumat mereka dengan parti Komunis,” kata Warner. “Membenarkan akses kepada data Amerika, sehinggalah kepada biometrik seperti cetakan muka dan cetakan suara, menimbulkan risiko besar bukan sahaja kepada privasi individu tetapi kepada keselamatan negara.”

Brendan Carr, pesuruhjaya kanan Republikan di Suruhanjaya Komunikasi Persekutuan (FCC), berkata berita BuzzFeed News menandakan titik perubahan dalam pendekatan penggubal undang-undang terhadap TikTok. “Apa yang benar-benar mengubah perkara adalah bukan orang yang berteori atau pegawai kerajaan yang mengatakan perkara dalam perkara bercakap yang anda tidak pasti jika ada di sana, di sana. Ini adalah laporan yang mempunyai komunikasi dalaman dan membocorkan audio mesyuarat dalaman yang mengejutkan semua wakil [TikTok] tentang cara ia mengendalikan data dan menunjukkannya sebagai suatu manipulasi.”

Carr, yang menyokong Google dan Apple untuk mengeluarkan TikTok daripada gedung aplikasi mereka, berkata pendedahan itu menjadikan kebimbangan keselamatan negara dengan TikTok lebih nyata berbanding sebelum ini, dan membawa orang ramai merentasi lorong bersama-sama.

“Orang ramai boleh memandang saya dan berkata, anda seorang Republikan, anda seorang ahli FCC, saya tidak percaya anda atas sebab-sebab ini. Tetapi Mark Warner adalah penyokong keselamatan negara yang serius. Dia mendapat taklimat harian mengenai perkara ini. Dan dia di luar sana mengatakan bahawa TikTok sangat menakutkannya.”

TikTok berkata kebimbangan penggubal undang-undang AS berkenaan isu keselamatan negara sangat berlebihan, dan platform itu tidak berkongsi data pengguna dengan kerajaan China. “Kami juga tidak akan berkongsi jika diminta,” kata jurucakap syarikat Maureen Shanahan.

Shanahan berkata syarikat itu telah bercakap secara terbuka tentang usahanya untuk mengehadkan akses pekerja kepada data pengguna AS dan laporan BuzzFeed News menunjukkan TikTok “melakukan apa yang dikatakan akan dilakukan”.

Membenarkan akses kepada data Amerika, sehingga biometrik seperti cetakan muka dan cetakan suara, menimbulkan risiko besar bukan sahaja kepada privasi individu tetapi kepada keselamatan negara
– Senator Mark Warner –

“Pada tahun 2021, TikTok melibatkan perunding untuk membantu menilai cara mengehadkan akses data kepada data pengguna AS,” kata Shanahan dalam satu kenyataan. “Dalam 80 mesyuarat yang bocor, terdapat 14 kenyataan yang menunjukkan bahawa jurutera di China mempunyai akses kepada data AS …malangnya BuzzFeed hanya memetik sedikit daripada mesyuarat tentang usaha tersebut dan gagal memberikan konteks yang mencukupi.”

Syarikat itu berkata, terdapat kawalan ketat terhadap siapa yang diberikan akses kepada data pengguna AS dan jurutera di luar AS, termasuk di China, boleh diberikan akses mengikut keperluan. “Seperti kebanyakan syarikat global, TikTok mempunyai pasukan kejuruteraan di seluruh dunia,” kata Shanahan. “Kami menggunakan kawalan akses seperti penyulitan dan pemantauan keselamatan untuk melindungi data pengguna, dan proses kelulusan akses diawasi oleh pasukan keselamatan kami yang berpangkalan di AS.”

Pakar yang bercakap dengan Guardian tidak mempersoalkan ancaman keselamatan siber yang ditimbulkan China kepada AS. Walau bagaimanapun, sesetengah pihak berkata mereka bimbang tumpuan berlebihan pengawal selia pada sambungan China dengan TikTok boleh mengalih perhatian daripada kebimbangan mendesak lain, termasuk algoritma TikTok dan jumlah data pengguna yang dikumpulkan, disimpan dan dikongsi oleh syarikat dengan entiti AS yang lain.

Sedikit yang diketahui tentang jumlah data pengguna yang dikumpul dan dikongsi oleh TikTok dengan entiti di AS. Malah Oracle, syarikat TikTok yang digunakan untuk mengaudit algoritma dan dasar privasi datanya untuk memastikan penggubal undang-undang platform itu bebas daripada pengaruh China, telah menghadapi tuduhan sendiri bahawa ia menyimpan dokumen mengenai 5 juta orang di seluruh dunia. Pada masa ini tiada peraturan persekutuan yang melindungi maklumat tersebut.

“Persoalan China kepada saya hampir seperti maklumat yang memesongkan kerana tidak banyak yang dilakukan untuk melindungi privasi pengguna secara amnya di AS,” kata Sara Collins, seorang penasihat dasar kanan di kumpulan kepentingan awam bukan untung Public Knowledge. “Perkara yang saya akan bimbangkan ialah perkara yang sama yang kami bimbangkan dengan Facebook atau Google. Ini adalah amalan privasi data mereka, apa yang mereka lakukan dengan data itu, cara mereka mengewangkannya dan apakah kesan buruk yang ada pada pengguna.”

Satu langkah yang boleh mula menangani kebimbangan tersebut ialah rang undang-undang privasi persekutuan yang sedang berjalan melalui Kongres. Akta Privasi dan Perlindungan Data Amerika (ADPPA) akan “sebenarnya mewujudkan rangka kerja privasi untuk semua syarikat ini yang akan menjejaskan TikTok dan model perniagaannya”, kata Collins, yang majikannya Public Knowledge bekerja dalam isu penyeliaan kandungan dan peraturan. (Public Knowledge menerima sumbangan daripada TikTok.)

Dalam pada itu, beberapa negeri mengambil tindakan sendiri untuk menanganinya. California meluluskan rang undang-undang keselamatan kanak-kanak sahaja yang memerlukan platform seperti TikTok dan Instagram untuk memeriksa sebarang produk yang ditujukan kepada kanak-kanak sebelum melancarkannya dan melaksanakan perlindungan privasi untuk pengguna yang lebih muda secara lalai.

Marc Faddoul, pengarah bersama Tracking Exposed, sebuah organisasi yang mengawasi cara algoritma TikTok berfungsi, berpendapat tumpuan pemimpin kongres pada hubungan China dengan platform itu terlepas untuk mendapat lebih banyak jawapan tentang algoritma aplikasi itu.

“Bagi saya, apa yang hilang daripada radar pengawal selia ialah titik pengaruh terbesar dalam menyebarkan kandungan dalam talian ialah mekanik promosi algoritma dan penurunan pangkat algoritma kerana mengetepikan sekeping kandungan individu, terutamanya jika ia telah tersebar, tidak banyak membantu mengurangkan potensi bahaya,” kata Faddoul. Mekanisme yang tidak jelas itu, katanya, menimbulkan “ancaman terbesar dari segi campur tangan dalam politik dalaman atau pendapat umum”.

Tidak banyak cerapan tentang cara algoritma menentukan kandungan yang hendak dipromosikan ke bahagian For You Page (FYP) setiap orang. Tetapi kandungan itu dalam banyak kes terbukti mempunyai kesan dunia sebenar. Dokumen risikan Jabatan Keselamatan Dalam Negeri menunjukkan, sebagai contoh, bahawa pelampau domestik menggunakan TikTok untuk mempromosikan keganasan dan menyeru pengikut mereka untuk membawa senjata api ke Capitol AS menjelang rusuhan 6 Januari. Dokumen itu juga menunjukkan platform itu penuh dengan kandungan pelampau ganas.

TikTok berkata ia menggunakan “gabungan teknologi dan beribu-ribu profesional keselamatan” untuk mengenal pasti dan mengalih keluar video yang melanggar dasarnya. AB Obi-Okoye, jurucakap syarikat itu, berkata TikTok akan meneruskan usaha tersebut, menyemak fakta kandungan dalam lebih 30 bahasa.

“Semakan fakta hanyalah satu komponen cara kami menyederhanakan kandungan,” Obi-Okoye meneruskan. “Kami menggunakan gabungan maklumat yang tersedia secara umum serta maklumat yang kami terima daripada rakan semakan fakta kami untuk membantu kami menilai kandungan.”

Mendapatkan butiran tentang cara algoritma TikTok berfungsi juga penting, kata Faddoul. Seperti yang dilaporkan oleh Guardian, syarikat itu pada masa lalu mengarahkan moderatornya untuk menapis siaran tertentu, termasuk kandungan yang menyebut Dataran Tiananmen atau kemerdekaan Tibet Faddoul berkata. Obi-Okoye berkata, polisi tersebut sudah lama dan tidak digunakan. “Hari ini, kami mengambil pendekatan bernuansa kesederhanaan, termasuk membina pasukan global dengan pengalaman industri yang mendalam dan bekerja dengan kandungan luaran dan majlis penasihat keselamatan,” kata Obi-Okoye.

Walaupun pakar dan penggubal undang-undang bersetuju lebih banyak peraturan diperlukan, ada juga percanggahan pendapat yang ketara tentang berapa banyak penelitian kawal selia yang diterima oleh TikTok secara sejarah, terutamanya berbanding pemain seperti Facebook, Twitter dan Google.

Carr, pesuruhjaya FCC, sebahagiannya mengaitkan apa yang dilihatnya sebagai kurangnya tumpuan pada TikTok sebagai pempolitikan perdebatan selepas Donald Trump pada 2020 menandatangani perintah eksekutif yang akan memaksa ByteDance menjual atau melepaskan perniagaan TikTok ASnya. (Joe Biden telah membatalkan perintah itu.)

Baginya, ancaman yang dia percaya TikTok adalah dalam kelas yang berbeza daripada Facebook dan Google kerana hubungan syarikat itu dengan China. Dan berbanding dengan syarikat teknologi lain yang berpangkalan di China seperti Huawei dan ZTE, Carr berkata, TikTok telah “sebahagian besarnya meluncur dan mengelak daripada mengambil kira beberapa kebimbangan keselamatan negara yang sangat serius”.

Faddoul, penyelidik algoritma platform berkata, dia tidak fikir TikTok kurang mendapat penelitian berbanding rakan sejawatannya, terutamanya apabila membandingkan saiz relatif pangkalan pengguna platform. Tetapi dia mengatakan tahap penelitian baru adalah “benar-benar wajar”.

“Ada sebab yang baik untuk melakukan ini dan terdapat tahap kebimbangan tambahan [kerana] kerajaan China adalah autokratik dan ia telah menunjukkan dalam banyak keadaan bahawa ia boleh mempunyai kuasa sewenang-wenangnya ke atas syarikat China.” – The Guardian

Authors

Media Variasi

View all posts

Taufik Asmady Abdul Aziz

View all posts

View all posts

View all posts


Kerajaan Perpaduan terus cari kaedah pastikan subsidi diberi secara adil – PM

IPOH: Kerajaan Perpaduan akan terus mencari kaedah bagi memastikan subsidi diberikan secara adil kepada golongan sasaran.

Perdana Menteri, Datuk Seri Anwar Ibrahim berkata, golongan B40 merupakan golongan yang akan terus diberi perhatian dalam pemberian subsidi.

“Minyak misalnya, orang miskin naik motor kita subsidi, orang kaya naik Mercedes pun kita bagi subsidi, kita cari kaedah, yang miskin kita jangan kacau, yang kaya pendapatan RM50,000 sebulan, RM100,000 sebulan, bayar lah, jadi itu tetap jadi dasar kita,” katanya ketika berucap pada Majlis Ramah Mesra Perdana Menteri bersama Ahli Jawatankuasa Masjid dan Surau Parlimen Tambun di Institut Tadbiran Islam (INTIM) Perak di sini hari ini.

Terdahulu Perdana Menteri yang juga Ahli Parlimen Tambun menunaikan solat Asar berjemaah di Masjid Sultan Azlan Shah, INTIM.

Sementara itu, Anwar mempertahankan keputusan untuk pengenaan caj tarif elektrik sebenar pada pengguna yang menggunakan elektrik berlebihan, yang katanya tidak menjejaskan 80 peratus pengguna.

“Tetapi kalau tak naik sama sekali pun masalah, kerana susbsidi terlalu tinggi kalau kos RM10, kerajaan tanggung RM5.

“Jadi kita ambil keputusan jangan ganggu B40, M40, 80 peratus tidak dibebankan, yang kita kenakan hanya T20, itu pun untuk bayar kos sahaja, bukan kerajaan ambil untung,” kata Anwar.

Dalam pada itu, Anwar berkata selaku Ahli Parlimen Tambun, beliau akan menambah peruntukan bagi masjid dan surau bagi kegiatan penduduk.

“Bagi permohonan untuk besarkan masjid dan surau, saya ingat mudah bawa permohonan bawa ke pejabat daerah biar mereka selaraskan kemudian diangkat ke pejabat parlimen itu jadi mudah,” katanya. – BERNAMA


Sarawak sedia jadi pengeluar hidrogen menjelang 2027 – Abang Jo

KUCHING: Sarawak bersedia untuk menjadi pengeluar hidrogen komersial menjelang 2027 sekali gus merealisasikan visi untuk menjadikan negeri ini ke arah ekonomi hidrogen.

Premier Sarawak Tan Sri Abang Johari Tun Openg berkata untuk mencapai visi itu Sarawak sedang mengambil langkah-langkah yang perlu dan melaksanakan pelbagai inisiatif untuk membangunkan ekonomi hidrogen bagi negeri ini.

Beliau berkata ini termasuk pemeteraian Memorandum Persefahaman (MOU) antara Sarawak Energy, SEDC Energy, Samsung Engineering, Lotte Chemical, serta Posco Holdings di Seoul, Korea Selatan, hari ini.

MOU itu bertujuan mengkaji bekalan tenaga hidro boleh diperbaharui untuk projek hidrogen hijau dan ammonia di Sarawak yang digelar Projek H2biscus.

Dalam ucapannya semasa menandatangani MOU itu, Abang Johari berterima kasih kepada Samsung Engineering, Posco Holdings dan Lotte Chemical yang disifatkannya sebagai ‘gergasi’ dari Korea Selatan atas pelaburan mereka di Sarawak.

Beliau berkata projek ini bukan sahaja akan memacu pertumbuhan ekonomi bagi kedua-dua negara tetapi menjadi projek utama bagi seluruh rantau ini.

“Saya juga tidak sabar untuk melihat kerjasama ini terus berkembang lagi, dengan jangkaan untuk menyaksikan pengeluaran hidrogen hijau berskala besar pertama Sarawak yang sedia untuk dieksport, Insya-Allah menjelang 2027,” katanya.

Kenyataan media mengenai lawatan itu disediakan kepada media tempatan, di sini, hari ini.

Abang Johari dan anggota delegasinya berlepas ke ibu negara Korea pada Ahad dengan tujuan antara lain, meningkatkan perkongsian dengan industri Korea dalam bidang penjanaan tenaga hijau dan inovasi.

Sementara itu, Abang Johari berkata beliau berbangga kerana dua syarikat terbesar Sarawak; Sarawak Energy dan SEDC Energy yang memainkan peranan penting membangunkan ekonomi hidrogen Sarawak.

“Pada masa ini, Sarawak Energy sudah pun menghasilkan hidrogen hijau di stesen mengisi minyak hidrogen bersepadu mereka di Kuching – saya percaya ia adalah yang pertama di Asia Tenggara.

“SEDC Energy sebaliknya, juga akan mula mengeluarkan hidrogen hijau di stesen pelbagai bahan api PETROS menjelang akhir tahun ini,” tambahnya. – BERNAMA


PRU15: Tok Mat calon BN di Rembau, KJ pindah ke Sungai Buloh

KUALA LUMPUR: Timbalan Presiden UMNO, Datuk Seri Mohamad Hasan akan bertanding di Parlimen Rembau mewakili Barisan Nasional pada Pilihan Raya Umum ke-15 (PRU15).

Sementara itu, penyandangnya, Khairy Jamaluddin pula diletakkan sebagai calon BN di Parlimen Sungai Buloh setelah kerusi Parlimen Rembau yang disandangnya diserahkan kepada Mohamad Hasan.

Pengumuman mengenai kawasan yang ditandingi kedua-dua tokoh UMNO itu dibuat oleh Pengerusi BN, Datuk Seri Ahmad Zahid Hamidi pada Majlis Pengumuman Bakal Calon Parlimen Barisan Nasional di Dewan Tun Husein Onn, World Trade Centre, Kuala Lumpur, pada malam ini.

Khairy yang sudah menjadi ahli Parlimen di kerusi itu sejak tahun 2008 selama tiga penggal dilaporkan akan menyerahkan kerusi di Parlimen Rembau untuk memberi laluan kepada Mohamad Hasan bertanding dalam PRU15 pada Mesyuarat Perwakilan UMNO Bahagian Rembau di Seremban pada Oktober lalu.

Mengikut laporan, Mohamad menyatakan Khairy akan diberikan kerusi yang selamat dan menjamin kemenangan setelah memberi laluan kepada beliau untuk bertanding di Rembau.

Berdasarkan pengumuman ini, Mohamad yang juga Ahli Dewan Undangan Negeri (ADUN) Rantau akan berhadapan calon PKR yang mempertaruhkan bekas Presiden Majlis Belia Malaysia, Julfitri Johar.

Untuk rekod, Khairy Jamaluddin memenangi kerusi Parlimen itu pada PRU14 dengan menewaskan pencabarnya daripada Pas dan PKR dalam saingan tiga penjuru dengan memperoleh 36,096 undi.

Kawasan Sungai Buloh yang akan ditandingi Khairy pula merupakan kerusi campuran yang disandang oleh Sivarasa dari PKR selama tiga penggal berturut-berturut.

Pada PRU14 lalu, Sivarasa meraih 43,631 undi menewaskan Nuridah dari PAS yang memperoleh 16,977 undi, A.Prakash Rao mewakili BN (16,681) dan Zainurizzaman Moharam dari PSM (642).

Walaubagaimanapun, lawan yang bakal menanti Khairy di Sungai Buloh adalah Timbalan Ketua Penerangan 1 PKR, Datuk R.Ramanan yang menggantikan Sivarasa sebagai calon bagi mewakili parti itu di Sungai Buloh di PRU15 nanti.

Author

Mohamad Fitri Hazim Hazam

View all posts

View all posts


Mahkamah Rayuan Paris benar permohonan Malaysia gantung tuntutan waris Sultan Kiram II

KUALA LUMPUR: Mahkamah Rayuan Paris semalam membenarkan permohonan Kerajaan Malaysia untuk menggantung penguatkuasaan Final Award bagi tuntutan pihak yang mendakwa sebagai waris dan successors-in-interest kepada Sultan Jamalul Kiram II.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata, asas keputusan Mahkamah Rayuan Paris ialah Final Award bertarikh 28 Feb 2022 yang dikeluarkan penimbang tara Dr Gonzalo Stampa melalui prosiding timbang tara antarabangsa di Madrid, Sepanyol itu akan menjejaskan kekebalan kedaulatan Malaysia.

“Perintah Penggantungan itu adalah hasil daripada pelbagai tindakan perundangan yang diambil oleh Kerajaan Malaysia bermula dari tuntutan tersebut difailkan bagi menamatkan segala tuntutan dan memastikan agar kepentingan, kekebalan kedaulatan serta kedaulatan Malaysia sentiasa dilindungi dan terpelihara.

“Oleh itu, kesan daripada Perintah Penggantungan yang dikeluarkan oleh Mahkamah Rayuan Paris pada 12 Julai 2022 tersebut, Final Award tidak boleh dikuatkuasakan di mana-mana negara sehingga keputusan muktamad oleh Mahkamah Paris berkenaan dengan permohonan pembatalan Final Award yang dibuat oleh Kerajaan Malaysia,” menurutnya dalam kenyataan hari ini.

Berikutan kejayaan memperoleh Perintah Penggantungan itu, Kerajaan Malaysia sedang membuat persiapan rapi untuk pendengaran bagi pembatalan Final Award dan tarikhnya belum ditetapkan.

Wan Junaidi berkata Kerajaan Malaysia akan terus mengambil semua langkah sewajarnya termasuk tindakan perundangan untuk menamatkan segala tuntutan itu dan memastikan kepentingan, kekebalan kedaulatan serta kedaulatan negara sentiasa dilindungi dan terpelihara.

Beliau berkata Kerajaan Malaysia menegaskan bahawa ia tidak pernah mengiktiraf tuntutan itu dan tidak pernah mengetepikan kekebalan kedaulatannya sebagai sebuah negara berdaulat.

Semalam, Akhbar Financial Times melaporkan aset dua anak syarikat Petronas di Azerbaijan dirampas oleh waris Kesultanan Sulu yang menuntut US$14.92 bilion (RM62.59 bilion) daripada Malaysia.

Peguam pihak yang menuntut dilaporkan merampas aset terbabit yang didaftarkan di Luxembourg iaitu Petronas Azerbaijan (Shah Deniz) dan Petronas South Caucasus, dengan nilai dilaporkan mencecah lebih US$2 bilion (RM8.8 bilion).

Wan Junaidi berkata pada 11 Julai lepas, dua anak syarikat Petronas di Luxembourg telah dimaklumkan mengenai penguatkuasaan Final Award melalui penyerahan notis yang dikeluarkan oleh Mahkamah Luxembourg.

Beliau berkata Petronas, sebagai sebuah syarikat, akan mengambil tindakan perundangan untuk mempertahan kedudukannya di bawah undang-undang. – BERNAMA